**Urnik**

**Petek**

*16.00 prihod ekipe*

18.30 prihod udeležencev

19.00 večerja

20.15 spoznavno/družabni večer

21.15 večerna molitev

**Sobota**

7.30-8.15 čas za zajtrk

8.45 skupna jutranja molitev

9.00 SKLOP 1

12.30 kosilo in odmor

15.30 SKLOP 2

17.30 sveta maša

18.30 večerja

19.45 veseli večer (do 21.00)

21.15 večerna molitev

**Nedelja**

7.30-8.15 čas za zajtrk

8.45 skupna jutranja molitev

9.00 SKLOP 3

11.00 priprava na sveto mašo po družinah

11.30 sveta maša

12.30 kosilo

*refleksija ekipe in animatorjev*

**Opombe za izvajalce**

Gradivo je sestavljeno kronološko glede na sosledje programa na vikendu, vendar ločeno za odrasle in ločeno za otroke.

Spodaj so našteti sklopi programa z osebami, ki so jih pripravljale, da izvajalec ob potrebi ve, na koga se lahko obrne za več informacij.

**1. SKLOP (Kaj je evharistija?)**: s. Barbara Poredoš in Tilen Mlakar

**2. SKLOP (Evharistija je občestvo)**: s. Martina Golavšek

**3. SKLOP (Evharistija – del mojega vsakdanjega življenja):** Peter Pučnik

**SPOZNAVNI VEČER:** Tilen Mlakar

**VESELI VEČER:** s. Barbara Poredoš

**MOLITVE:** s. Martina Golavšek

Opomba: molitve se lahko svobodno preoblikuje glede na publiko, saj je ta raznovrstna (od malih do velikih), tako da se lahko npr. uporabi samo en del napisanih molitev v vsakem delu dneva. Npr. adoracija ne rabi biti bila tako dolga, če bodo zraven tudi otroci; zato se morda takrat prebere samo zgodba modre sove itn. Molitve lahko vodi tudi kateri izmed udeležencev.

**PROGRAM ZA OTROKE 1 – 3 LET:** pripravljajo animatorji za vsak vikend posebej

**PROGRAM ZA OTROKE 4 – 9 LET:** Barbara Golavšek

**PROGRAM ZA OTROKE 10 – 13 LET:** Janez Suhoveršnik

SKUPNI PROGRAM in PROGRAM ZA ODRASLE

**Petek – spoznavno/družabni večer**

**Pesem**

**Bans**

* Komar / Konjske dirke / A gremo na lov / Žabice / …

**Uvodni pozdrav**

**Igre za vzdušje**

Potrebščine: listi, kuliji

Vsaka družina dobi list in kuli. Njihova naloga je, da se seznanijo z vsemi ostalimi družinami in z vsako drugo družino najdejo eno stvar (lastnost, okoliščina … karkoli), ki jim je skupna. Skupne stvari se ne smerjo ponavljati, se pravi morajo z vsako družino najti drugo stvari, ki jim je skupna. To stvar skupaj s priimkom družine napišejo na list. Torej, njihov cilj je, da pridobijo priimke in skupne lastnosti vseh ostalih družin.

Po presoji lahko družine predstavijo te lastnosti – lahko vse družine ali pa svoj seznam predstavi le ena sama družina (npr. tista, ki prva konča).

**Pesem/bans**

**Predstavitev ekipe in animatorjev**

*Teme tu še ne napovemo.*

**Predstavitev družin**

Potrebščine: liturgični predmeti, plakat za vsako družino, škarje, kuliji, flomastri, barvice

Na mizi so različni liturgični predmeti (kelih, patena, purifikatorij, vrčki, pladenj, pala, ciborij …. Vsaka družina si izbere predmet, ki ji je najbolj všeč in v obliki tega predmeta naredi plakat o svoji družini (npr. iz papirja izrežejo kelih in vanj napišejo svoja imena in napišejo ali narišejo 5 bistvenih stvari, ki kar največ povejo o njihovi družini). Nato se vsaka družina predstavi s tem plakatom.

Pri predstavitvi povejo tudi, zakaj so si izbrali ravno ta predmet.

**Pesem/bans (po potrebi lahko kakšno zapojemo tudi med predstavljanjem)**

**Pričakovanja (izbirno)**

Potrebščine: post-it listki, kuliji, en velik plakat z napisom »Pričakovanja«

Vsaka družina dobi nekaj post-it listkov. Na vsakega napišejo eno svoje pričakovanje glede vikenda. Kolikor pričakovanj, toliko listkov. Listke nalepijo na plakat na steni, na katerem piše »Pričakovanja« ali »Od vikenda pričakujemo …« ali kaj podobnega.

Po presoji oz. glede na čas se lahko družine pričakovanja preberejo na glas, ni pa nujno.

**Uvod v temo**

*»Pravljica« o Jezusu:*

Nekoč, pred davnimi časi, je za 32 gorami, 24 rekami, 11 jezeri in dvema morjema živel mož.

Ta mož ni bil navaden mož. Bil je izredno moder. Njegove besede, njegovi nasveti in nauki niso bili lahki. Učil je, da moramo biti dobri in ljubeznivi in da moramo odpuščati celo tistim, ki nas sovražijo. A ljudje so ga vseeno radi poslušali in so iz vseh delov dežele prihajali k njemu po nasvete in da bi poslušali njegove besede. Čutili so namreč, da govori resnico.

Mož je bil tudi neizmerno dober do vsakega, ki je prišel k njemu. Za vsakega si je vzel čas, ga poslušal in mu pomagal. In ne samo to: celo ozdravljal je bolne, obujal od mrtvih in delal vse vrste drugih čudežev! Ljudje so med seboj začeli govoriti, da ne more biti navaden mož. Da je gotovo nekaj več. Vsaj kralj, prerok ali pa celo … Bog!

Nekega dne je mož zbral svoje najzvestejše učence in jim razodel nekaj strašnega: rekel je, da bo dopustil, da ga njegovi nasprotniki ubijejo. Da bo na ta način dal svoje življenje za to, da bi vsi ljudje lahko prišli v nebesa, kljub mnogim njihovim napakam in grehom.

Učenci tega niso razumeli. In bili so žalostni. Ostali bodo brez svojega učitelja, brez svojega voditelja in zaščitnika. Ne morejo in ne smejo ga izgubiti …

Nekega večera, dan preden je dal svoje življenje za vse ljudi, je mož svoje učence zbral skupaj pri večerji. Obljubil jim je, da bo z njimi, tudi ko ga ne bo več. Učenci so se spogledovali. Kako bo z njimi, če ga ne bo?

Mož je vzel v roke hleb kruha in čašo vina ter ju razdelil med učence. Obljubil jim je, da ko bodo to dejanje ponavljali, bo on sam navzoč v kruhu in vinu. Da bo tako na resničen način prisoten med njimi, saj smrt, ki ga čaka, ne bo za vedno, ampak bo vstal od mrtvih in jih bo spremljal iz nebes.

Ta mož je bil Jezus in je dan zatem res dal svoje življenje na križu za vse nas, da lahko pridemo v nebesa. Njegovi učenci pa še danes spreminjamo kruh in vino v njegovo telo in kri – pri vsaki sveti maši.

Ta vikend bomo pobliže spoznavali, kaj vse se dogaja pri sveti maši, ki jo imenujemo tudi evharistija. Gre za središče krščanskega življenja in za trenutek, ko nam je Jezus najbližje. Tako nam je sam obljubil.

Morda se nam včasih maša zdi dolgočasna. Morda nam niso všeč pesmi. Morda župnik nima daru pridiganja ali on sam deluje zdolgočaseno … A tudi takrat se dogaja nekaj veličastnega, saj še vedno velja Jezusova obljuba, da je on sam navzoč v kruhu in vinu. Morda pa tudi mi lahko naredimo kaj, da bi se bolj zavedli pomena dogajanja pri sveti maši …

Kaj če bi, na primer, na sveto mašo gledali takole:

**Video – »Alteration«:** [youtu.be/H-kB2yScA78](https://youtu.be/H-kB2yScA78)

**Navodila glede bivanja in za naslednje jutro**

**Petek – večerna molitev**

**+ Znamenje križa**

**Pesem:** Jezus, moj ljubim te.

O Trojica! Večna Trojica! V tebi smo in pred teboj zaključujemo današnji dan. Hvala za vse, kar smo lahko doživeli. Vse je tvoj dar. Slavimo te in ti pojemo:

**Pesem:** Slavi ga … Hvali ga …

Gospod, zdaj pa te prosim odpuščanja, danes sem spet grešil.

*Trenutek tišine.*

Glej česa vse sem zmožen sam! Vendar se zaupljivo prepuščam tvojemu usmiljenju in tvojemu odpuščanju in se ti zahvaljujem, ker nisi dopustil, da bi še huje grešil. Zaupljivo se ti prepuščam, saj vem, da me boš nekoč popolnoma ozdravil. V pričakovanju tega pa te prosim, naj me izkušnja lastne bede vodi v večjo ponižnost, v večjo prizanesljivost do drugih, v to, da se bom še bolj zavedal, da sam ne zmorem nič, ampak se vsega lahko nadejam le od tvoje ljubezni in tvojega usmiljenja.

**+ O Jezus, blagoslovi me**

Marija, ostani z nami in nas svojo materinsko pozornostjo čuvaj in brani pred vsemi napadi zla v tej noči.

**+ Zdrava Marija**

**+ Blagoslov duhovnika**

**Pesem:** Angelček varuh moj

**Sobota – jutranja molitev**

**+ Znamenje križa**

**Pesem:** Kadar vstaja sonce

Presveti Jezus, častimo te ob začetku tega dneva. Tebi vsi skupaj vzklikamo:

*Svet, svet, svet si ti Gospod,   
Bog vsega stvarstva.  
Polna so nebesa   
in zemlja tvoje slave.  
Hozana, hozana na višavah.  
Blagoslovljen, blagoslovljen,  
ki prihaja v imenu Gospodovem.  
Hozana, hozana na višavah,*

Gospod, pridi v naša srca, naše odnose, družine. Blagoslovi nas in posveti.

Pridi v mene, Sveti Duh, Duh modrosti: podari mi notranje oči n ušesa, da me ne bodo vezala na materialne stvari, ampak vedno iskala duhovno realnost.

Pridi v mene, Sveti Duh, Duh ljubezni: dolivaj vedno več prave ljubezni v moje srce.

Pridi v mene, Sveti Duh, Duh resnice: dovoli mi, da dosežem spoznanje resnice v vsej njeni polnosti.

Pridi v mene, Sveti Duh, Duh veselja: napolni današnji dan z veseljem in svojo navzočnostjo.

Tebi, Sveti Duh, se popolnoma izročam. Daj da bom mogel videti veličino Svete Trojice in zmago, ki jo prinaša v moje življenje. Tebi na široko odpiram vrata svojega srca.

Pridi, Sveti Duh, vstopi. Imaš vse moje dovoljenje.

Pridi, Sveti Duh, okrepi v meni vero, v Jezusovo navzočnost v Presvetem Rešnjem Telesu.

Slavim te, Gospod Jezus.

**+ Tebe ljubim Stvarnik moj.**

**Pesem:** Moj Jezus, Rešitelj

Izročimo današnji dan tudi Mariji. Ti nas spremljaj in vodi.

**+ O Gospa moja.**

**+ Duhovnikov blagoslov ob začetku dneva.**

**Pesem:** Ti si moja Gospa

**SKLOP 1: Kaj je evharistija?**

Namen prvega sklopa (delovni opis): **Kaj je evharistija? Jezus kot kruh življenja (Vstali), ki se razlamlja in daje za vsakega človeka**

* Ogled videa Altaration (Povzdignjenje): <https://youtu.be/H-kB2yScA78>
* Kratki odmevi na videno.
* Razmislek, kaj meni osebno pomeni sv. maša (najprej posamezno razmislijo, nato si podelijo v manjših skupinicah)

**Kaj mi pomeni sv. maša?**

* Kako sem jo doživljal kot otrok?
* Kateri mašni del me je takrat najbolj nagovarjal? Zakaj?
* Kaj mi evharistija pomeni danes? Ali imam občutek, da spreminja moje življenje ali ne?
* Je evharistija nekaj, k čemur grem z veseljem, ali mi je muka in obveznost? Zakaj mislim, da je tako? (Ali je kriv župnik/župnija/obred/besedila/.../zunanje okoliščine, ali sem za to odgovoren predvsem sam?)

**VSEBINSKI UVOD**

Ob vprašanju, “Kaj mi pomeni evharistija?”, se  nam običajno ustavi misel na tistih stavkih, besedah, dogodkih, opisih in predstavah, ki smo jih skozi otroška leta in mladost vse do danes srečevali v povezavi s sv. mašo.

Tako imajo za Jezusa in obhajanje sv. maše posebno mesto zgodbe iz Sv. pisma, ki so nam jih brali ali pripovedovali starši, razlage, ki smo jih slišali pri verouku, še posebej v pripravi na prvo sv. obhajilo in sv. birmo. Nekoliko drugačno podobo o sv. maši smo dobivali v času odraščanja in ob vstopu v odraslo življenje.

Ob tem je velika nevarnost, da znamo o evharistiji marsikaj povedati od tega, kar smo slišali, prebrali ali celo preštudirali. **Pa je to dovolj?**

Ni dovolj, da znamo mašo opisovati, pomembno je, da znamo biti pri sv. daritvi v odnosu z Bogom, da ga zmoremo povabiti v svoje življenje, da zmoremo z njim graditi osebni odnos, da sv. maša prehaja v našem vsakdanu iz navade v osebno željo!

**Citat iz knjižice p. Antona Nadraha “Živimo iz evharistije” (lahko se prebere):**

Sveta Evharistija mora za vso Cerkev vedno bolj postajati vir, srce in vrhunec življenja ter poslanstva Cerkve. Moja Cerkev živi iz svete Evharistije. Živi iz mašne daritve, svetega obhajila in češčenja moje navzočnosti pod podobo kruha.

Po vsem svetu se neprestano daruje moja daritev. V cerkvah in kapelah se zbirajo moji zvesti verniki, ki so živa Cerkev. Ta zbor vodim jaz sam, ki sem glavni darovalec svete Evharistije. Sem veliki duhovnik nove zaveze in nevidno predsedujem celotnemu obhajanju Evharistije. Na viden način me ponavzočuje škof ali duhovnik, ko predseduje zboru, oznanja Božjo besedo, sprejema evharistične darove in moli evharistično molitev.

V sveto daritev vključujem vso Cerkev in z njo tudi tebe. Ni je ure, v kateri ne bi duhovniki v kaki cerkvi izgovarjali mojih besed:

*Vzemite in jejte od tega vsi, to je moje telo, ki se daje za vas. Vzemite in pijte iz njega vsi, to je kelih moje krvi nove in večne zaveze, ki se za vas in za vse preliva v odpuščanje grehov. To delajte v moj spomin.*

Po teh besedah v moči Svetega Duha posvetim kruh v svoje telo in vino v svojo kri. Tako postanem pod podobo kruha in vina jaz sam navzoč kot pravi Bog in pravi človek.

**Pasivni opazovalec ali aktivni udeleženec pri sv. maši?**

(Maša ne bi smela biti predstava, ki nas pasivizira …)

* Ali smo pri sv. maši pasivni gledalci ali aktivni udeleženci? Maša nam je dolgočasna le, če jo presojamo z vidika, kako zanimiva predstava se odvija pred našimi očmi …

To je tako, kot bi rekli na zmenku s svojo ženo: “Draga, začenjaš me dolgočasiti. Naredi nekaj zabavnega.” Kaj bo naredila ona?! Ne gre torej za zabavo, ampak da rastemo skupaj, v odnosu z Bogom, in da se zavedamo, da je on glavni protagonist tako pri sv. maši kot v našem vsakdanjem življenju.

* Pa sploh iščemo Gospoda, ki je vir večnega življenja in življenje samo? Ga želimo slaviti in se mu zahvaljevati, kar evharistija v resnici pomeni? Ali pa želimo biti gospodarji svojega življenja tako, da se vrtimo okoli sebe in da Božjega glasu nočemo poslušati ter iz njega črpati moč?

Postajamo to, kar gledamo, poslušamo, zaužijemo … Kot pravi pregovor: “Povej mi, s kom se družiš, pa ti povem, kdo si.” Bolj poslušamo Boga, ki prihaja v evharistiji v naše srce, bolj mu z izpolnjevanjem njegove volje postajamo podobni, svobodni, izpolnjeni.

Od tod bolje razumemo to, zakaj npr. v Iraku ljudje dajejo svoja življenja za to, da bi lahko bili pri sv. maši. Pri nas pa nekateri otroci celo igrajo videoigrice med mašo.

**Apostol Pavel v Pismu Rimljanom pravi:**

“Dajte svoja telesa v živo, sveto, Bogu prijetno daritev. Ker je torej Bog tako usmiljen, vas rotim, bratje: darujte svoja telesa v živo, sveto in Bogu všečno žrtev; to je vaše smiselno bogoslužje. In nikar se ne prilagajajte temu svetu,ampak se tako preobražajte z obnovo svojega uma, da boste lahko razpoznavali, kaj hoče Bog, kaj je dobro, njemu všečno in popolno.” (Rim 12, 1-2)

To pomeni vsestransko pripravo na nedeljsko ali praznično mašo, kratkoročno in dolgoročno; zunanjo in notranjo. Seveda je prav, da sem točen in se za mašo lepo oblečem (včasih so imeli posebej “takmašno obleko”); da eno uro pred obhajilom ne zaužijem hrane in pijače (razen vode); še pomembneje pa je, da z ljubeznijo oblečem svoje srce, v katerega bo prišel živi Bog. Kako? Dolgoročno nanj pazim s krščanskim življenjem sredi vsakdana (npr. opravljanje lastnih dolžnosti z ljubeznijo in veseljem, odnos do najbližjih, redno branje Božje besede oz. nedeljskih beril doma - prim. Rim 12, 9-21), hkrati pa redno pristopam k sv. spovedi.

To je največ, kar lahko mi damo. V resnici pa veliko več prejemamo kot dajemo … Damo svoja srca, svojo ljubezen, ki ni nič v primerjavi z Božjo - ta se nam daje kot živi Bog v evharistiji, s svojim telesom, dušo in duhom; on je odgovor na vsako naše vprašanje. A Bog ceni, da iskreno položimo na oltar vse, kar smo - to je največ.

Papež Frančišek nas spodbuja: “Sveta maša pomeni vstopiti v Jezusovo trpljenje, smrt, vstajenje in vnebohod, biti v teh dogodkih z Gospodom dejansko navzoči. Ko gremo k maši, je kakor da bi šli na Kalvarijo. In če si predstavljamo, da je tam Jezus, ali bomo klepetali, fotografirali, naredili nek spektakel? Ne, ker je tam Jezus. Ostali bomo v tišini, v joku in tudi v veselju, da smo rešeni. Ko vstopimo v cerkev, da bi obhajali mašo, pomislimo: 'Vstopam na Kalvarijo, ko je Jezus dal svoje življenje zame.' “ Tisti, ki ste bili v Sveti deželi, si Kalvarijo lahko še bolj plastično predstavljate.

**MAŠA KOT MEMORIALE (in ne obujanje spomina)**

Da bi razumeli vrednost maše moramo predvsem razumeti svetopisemski pomen pojma spomin (memoriale). Ta “ni le spominjanje dogodkov preteklosti, ampak jih na določen način naredi navzoče in aktualne. Na ta način tudi Izrael razume svojo osvoboditev iz Egipta: vsakokrat ko obhaja veliko noč (pasho), so dogodki eksodusa navzoči v spominu vernikov, da bi ti svoje življenje oblikovali po njih” (KKC 1363). Jezus Kristus je s svojim trpljenjem, smrtjo, vstajenjem in vnebohodom pasho (veliko noč) pripeljal do izpolnitve. “In maša je memorial (daritveni spomin) na njegovo pasho (veliko noč), na njegov eksodus (izhod), ki ga je opravil za nas, da bi nas izpeljal iz suženjstva in nas povedel v obljubljeno deželo večnega življenja.” Pri tem ne gre za navadno obujanje spominov, ampak za mnogo več – pomeni narediti navzoče tisto, kar se je zgodilo pred dvema tisočletjema.

(Obujanje spomina = besede, ki le opisujejo, kaj se je zgodilo; memoriale = besede, ki spreminjajo stvarnost, ki spremenijo kruh v Telo.)

***FILMČEK*** *(poudari realno Jezusovo navzočnost v evharistiji, kar se odraža na učinkih prejemanja obhajila; lahko pa se pove še kratka dodatna beseda o evharističnih čudežih):* [*https://www.youtube.com/watch?v=BTh0-5onH\_Y*](https://www.youtube.com/watch?v=BTh0-5onH_Y)

Vsako evharistično obhajanje je žarek sonca, ki nikoli ne zaide, kar je vstali Jezus Kristus. Udeležiti se maše, še posebej v nedeljo, pomeni z Vstalim biti zmagovalci, biti razsvetljeni z njegovo lučjo in ogreti z njegovo toploto. Preko evharističnega obhajanja nas Sveti Duh naredi soudeležene v življenju samega Boga – postajamo še bolj otipljivo Božji otroci in hkrati vemo, da se življenje s tem na zemlji ne konča, ampak se po smrti samo nadaljuje. Ja, **nebesa se začenjajo prav po evharistiji** (v osebnem odnosu z Gospodom) že na zemlji. Jezus nas na nek način potegne iz smrti – pa ne telesne, ampak duhovne, saj nam s svojo daritvijo na križu pri vsaki maši odpušča grehe (in na poseben način pri sv. spovedi).

**ORIS SVETE MAŠE**

**POIMENOVANJE**

1. nekatera imena spominjajo na izvor obreda: evharistija, lomljenje kruha, spomin Gospodovega trpljenja, smrti in vstajenja, Gospodova večerja;
2. druga poudarjajo daritveni značaj evharistije: sveta daritev, sveta mašna daritev, oltarni zakrament, hostija (= darovana žrtev);
3. nekatera poskušajo izraziti resničnost Kristusove navzočnosti pod posvečenima podobama: zakrament Kristusovega telesa in krvi, kruh iz nebes (prim. Jn 6,32-35; Jn 6,51-58), najsvetejši zakrament (ker vsebuje svetega vseh svetih, sámo svetost učlovečenega Boga);
4. druga imena se nanašajo na učinke, ki jih povzroča evharistija v vsakem verniku in v vsej Cerkvi: kruh življenja, kruh otrók, kelih zveličanja, popotnica (da ne bi omagali na poti v Domovino), obhajilo. Slednje ime nakazuje, da se preko evharistije povežemo s Kristusom (osebno občestvo z Jezusom Kristusom) in z vsemi udi njegovega mističnega telesa (cerkveno občestvo v Jezusu Kristusu);
5. spet druga opisujejo evharistično bogoslužje z besedo, ki v latinskem obredu kaže na slovo od vernikov po obhajilu: missa, sveta maša (verniki so poslani, da bi v vsakdanjem življenju izpolnjevali Božjo voljo).
6. Izmed vseh teh imen je izraz evharistija tisti, ki je polagoma vedno bolj prevladal v zahodni Cerkvi, dokler ni postal splošni termin, s katerim se označuje tako liturgično dejanje Cerkve, ki obhaja Gospodov spomin, kakor tudi zakrament Kristusovega telesa in krvi.

**1. Sveta maša kot obed**

Smisel druženja in medsebojne obogatitve, preden Adam in Eva jesta z drevesa spoznanja …  Po zaužitju prepovedanega sadu se prekine odnos s Stvarnikom in s sočlovekom (Adam obtožuje Evo). Obed dobi nov pomen v Stari zavezi, ob spominu na prehod čez Rdeče morje in na rešitev iz Egipta (PASHALNA VEČERJA).

Ob praznovanju pashalne večerje si Judje **pripovedujejo zgodbo o odrešenju**. Načinov pripovedovanja je veliko, saj ima vsaka judovska družina ima okoli pashe oblikovano svojo tradicijo. Pomembno vlogo igrajo **simboli**, ki spominjajo na **osvoboditev**. Spominjajo se trpljenja in preganjanja Izraelcev v času egiptovske sužnosti, 10 nadlog, ki so zadele Egipčane zaradi njihovega zatiranja in faraonove neposlušnosti, pa tudi prehoda čez Rdeče morje.

Pasha pa pri Judih ni le golo spominjanje, ampak tudi poživlja upanje v Mesijev prihod in dokončno odrešenje (mi smo lahko hvaležni, da Odrešenika ne pričakujemo več; da ne le živimo z njim, ampak ga celo prejmemo v hostiji). Poleg tega pa je tudi **klic k osebnemu notranjemu osvobajanju**.

Večerja se postreže na posebnem **seder krožniku**, na katerem ima vsako živilo svoj pomen:

- počena stegenska **kost jagnjeta** ali kozlička – spomin na pashalno daritev (JAGNJE, ki namiguje na JEZUSA KRISTUSA);

- **peteršilj** (ali druga zelena zelenjava) – ponoven vznik življenja spomladi

- **grenka zelišča** – simbolizira grenkost življenja v Egiptu

- **omaka iz koščkov jabolk**, oreškov, cimeta in rdečega vina – simbolizira malto, s katero so morali Izraelci graditi piramide in druge zgradbe v Egiptu,

- pečeno trdo kuhano **jajce** – simbol žalost ob razdejanju templja, spominja na suženjstva vseh oblik in je znamenje večnosti življenja

-**slana voda***:* podoba znoja in pretočenih **solza** ter simbolizira grenkobo sužnosti

Poleg tega jedo pri večerji **nekvašen kruh** (opresniki), imenovan *maca*. Ta kruh jih spominja na naglico, v kateri so morali zapustiti Egipt, pri čemer ni bilo časa za vzhajanje kruha. Vsak prejme tri kruhke.

**2. Evharistija – pasha z novo vsebino**

Takšno pashalno večerjo je obhajal tudi Jezus s svojimi učenci. Med večerjo je z lomljenjem kruha (njegovo telo) in deljenjem keliha (njegova prelita kri) postavil evharistijo (grško zahvala) in napovedal svoje darovanje na križu. S tem je judovska pasha dobila novo vsebino – **spomin na Kristusovo trpljenje, smrt, vstajenje in poveličanje**. Takšna “pasha” oziroma velikonočna skrivnost je jedro krščanskega bogoslužja.

Božje Jagnje se po duhovnikih za nas **vsak dan daruje na naših oltarjih** in se nam daje v nebeško hrano, da lahko živimo Božje kraljestvo že tu na Zemlji in tako dosežemo polnost bivanja z Očetom v nebesih. Jezus je tu glavni gostitelj, ne duhovnik oz. župnija. Duhovnik deluje v Jezusovem imenu. Ljudje zato nismo “ljudožerci”, saj je prejemanje Boga samega in njegovega življenja ter krvi, ki nas odrešuje grehov, drugačno.

**Svetopisemski odlomek: Jn 6, 32-40**

Jezus jim je dejal: “Resnično, resnično, povem vam: Ni vam Mojzes dal kruha iz nebes, ampak moj Oče vam daje resnični kruh iz nebes. Božji kruh je namreč tisti, ki prihaja iz nebes in daje svetu življenje.”

Tedaj so mu rekli: “Gospod, vselej nam daj tega kruha!” Jezus jim je dejal: “Jaz sem kruh življenja. Kdor pride k meni, gotovo ne bo lačen, in kdor vame veruje, gotovo nikoli ne bo žejen. Toda rekel sem vam, da ste me celo videli, in vendar ne verujete. Volja mojega Očeta je namreč, da ima vsak, kdor gleda Sina in veruje vanj, večno življenje, in jaz ga bom obudil poslednji dan.”

Spremna beseda

Bog Oče daje Sinu poslanstvo, ga pošilja v odrešenje človeštva. Pri tem si izbere obliko odrešenja, ki je ljudem najbolj razumljiva, tj. hrana, vsakdanji kruh. Kakor ga telo potrebuje za preživetje, tako tudi duh potrebuje Božjo ljubezen, saj koprni po njej oz. po Stvarniku, ki to ljubezen daje.

A tu je odločilna vera. Če Gospoda sprejemam pri obhajilu v veri, potem bodo njegove milosti v meni obrodile sad, sicer pa ne. Gospod nam pušča svobodo … Ne le pri prejemanju njega samega, ampak tudi pri tem, ali bom odprt za večno življenje, ki mi ga želi podariti, ali ne. V nebesa pa lahko pridem le tako, da se hranim z njim, ki je življenje.

**EVHARISTIČNA MOLITEV**

“Evharistična molitev je središče in vrhunec celotnega svetega opravila.”   
(vir: Papež Benedikt XVI., Posinodalna apostolska spodbuda, Evharistija zakrament ljubezni, Cerkveni dokument 115, Družina, Ljubljana 2007, 49)

Evharistična molitev (EM) je središče svete maše. Izraža dejanje vstalega Kristusa, ki se nam daje pod znamenjem kruha in vina. Med njo ali preko nje se kruh spremeni v Telo in vino v Kri. Molitev tvori skladno celoto, sestavljeno iz točno določenih delov.

Rimski misal (mašna knjiga) vsebuje 4 evharistične molitve. Najstarejša je 2. (Hipolitova), najslovesnejša pa 1 (imenovana tudi “rimski kanon”), ki je do 2. vatikanskega koncila veljala kot edina evharistična molitev rimskega obreda.

Zanimivost: v prvih stoletjih so evharistično molitev molili na glas, v 8. in 9. stoletju pa se je oblikovala navada in kasneje pravilo, da se jo je molilo tiho, medtem pa so ljudje peli Sanctus in molili. To se je spremenilo šele z 2. vatikanskim koncilom.

Poleg štirih glavnih EM so po koncilu nastale še 2, ki imata v ospredju spravo, 4 za Cerkev in 3 za maše z otroki. Seveda obstaja še veliko več evharističnih molitev, a 2. vatikanski koncil je v misal umestil te štiri. Za posebne priložnosti se lahko uporablja tudi druge.

**Dinamika**: Zakonci dobijo dele besedila ene od evharističnih molitev in jih morajo pravilno razvrstiti po imenu dela – lahko poskusijo že pred razlago in se potem razlaga ter sproti prav razvršča.

**Zgradba**

(Zaporedje spodnjih delov se med EM nekoliko razlikuje, vendar vsaka EM vsebuje vse dele.)

* **povabilo**
  + *“Gospod z vami.” “In s tvojim duhom.” Kvišku srca.” “Imamo jih pri Gospodu.” …*
  + Spomni nas, da usmerimo vse svoje misli k Bogu.
* **zahvala - hvalospev** 
  + *“Res se spodobi in je pravično …”*
  + slovesni začetek EM
  + posamezne EM imajo več različic hvalospeva
* **vzklikanje** 
  + *“Svet - Blagoslovljen”*
  + zmagoslavna pesem, ki naj napolni nebo in zemljo z veseljem
  + poudarjeno, da to pesem pojemo skupaj z angeli in svetniki v nebesih
* **epikleza** (klicanje Svetega Duha nad darove)
  + *“... posveti, prosimo, po svojem Duhu te darove, da nam postanejo telo in kri našega Gospoda Jezusa Kristusa …”*
  + Mašnik v imenu Cerkve kliče Svetega Duha za posvetitev kruha in vina
  + nad darovi naredi znamenje križa
* **besede postavitve**
  + *“Ko je šel prostovoljno v trpljenje, je vzel kruh, se zahvalil, ga razlomil, dal svojim učencem in rekel” … “Prav tako je po večerji vzel kelih,se spet zahvalil, ga dal svojim učencem in rekel:”*
* **besede posvetitve (spremenjenja)**
  + *“Vzemite in jejte od tega vsi, to je moje telo, ki se daje za vas.” “Vzemite in pijte iz njega vsi, to je kelih moje krvi, Nove in večne zaveze, ki se za vas in za vse preliva v odpuščanje grehov. To delajte v moj spomin.”*
  + pri teh besedah se kruh spremeni Telo in vino v Kri
  + v moči Kristusove daritve na križu pa se spreminjamo tudi mi; tudi mi smo na mistični način z njim žrtvovani in umremo
  + med temi besedami sledi povzdigovanje, ki se je v liturgiji začelo že vsaj v 13. stoletju
  + Zanimivost: iz latinskega “Hoc est corpus meum” izvira izraz “hokus pokus”. Duhovnik je včasih te besede v latinščini molil poltiho, ljudje pa jih niso razumeli, vedeli so samo, da se takrat spreminja kruh v Telo, imeli so jih za magične …
  + Zanimivost 2: včasih so ta del EM imenovali “nevarna molitev”, ker je bila najsvetejša in se pri njej duhovnik ni smel zmotiti. Če se je zmotil, je imel za pokoro 3 dni posta, veljalo je tudi za smrtni greh ...
* **anamneza** (spomin, ki ponavzočuje in razodeva)
  + *“Usmiljeni Bog, obhajamo spomin zveličavnega trpljenja tvojega Sina …”*
  + obhajanje spomina Kristusovega trpljenja, vstajenja in vnebohoda
* **daritev** (Kristusa nebeškemu očetu)
  + *“Ozri se na daritev svoje Cerkve in glej v njej Jagnje, ki ti je bilo darovano v spravo ...”*
* **epikleza nad ljudstvom**
  + *“Napolni nas s Svetim Duhom, da bomo eno telo in en duh v Kristusu …”*
* **spomini (živih in rajnih)** 
  + *“Spomni se, Gospod, naših živih bratov in sester, [osebe po mašnem namenu] in vseh, ki so tukaj zbrani. Njihovo vernost in vdanost poznaš …”*
  + pri 1. EM takoj po epiklezi
  + poudarjeno je, da molitev molimo z celotno Cerkvijo, omenjena sta tudi krajevni škof (ker je vedno on končni odgovorni za evharistijo) in papež (je znamenje in vir edinosti Cerkve)
* **sklepni slavospev**
  + *“Po Kristusu, s Kristusom in v Kristusu …” “Amen.”*
  + Je slovesen zaključek EM. Ta zadnji Amen je odgovor ljudstva na celotno EM.

**Vrste evharističnih molitev**

Prva: “rimski kanon”, najbolj uveljavljena, slovesna, umetniška, najdaljša. Temeljni vsebinski poudarek je Cerkev (občestvo) in darovanje. Anton Štrukelj: “je pesem Cerkve o Cerkvi.”

Druga: Hipolitov kanon, verjetno nastal že v 3. stoletju; je kristološka, v središče postavlja Kristusa, poudarja tudi poklicanost, “da smo tu pred teboj in ti smemo služiti” in edinost. Kratka in zgoščena.

Tretja: tako kot četrta nastala po 2. vatikanskem koncilu; skupni imenovalec je daritev: Cerkev raste iz Kristusove daritve. Vsebuje dve epiklezi (klicanji Svetega Duha), eno nad darovi in eno nad ljudstvom.

Četrta: “kanon o zgodovini odrešenja”, “hvalnica odrešenja”. Povzema zgodovino odrešenja od stvarjenja do velikonočne skrivnosti.

**DELI SV. MAŠE SKOZI LITURGIČNE PREDMETE**

Cerkev je vidno Božje ljudstvo in vidna je v zakramentih in obredih. Zato pri bogoslužju tudi uporabljamo več predmetov, bodisi zaradi potrebe bodisi zaradi njihove simbolike.

V SZ: v središču SZ- bogoslužja je bila SKRINJA ZAVEZE, v kateri sta bili shranjeni kamniti tabli z desetimi zapovedmi, posoda za mano in Aronova palica. Pri bogoslužju so uporabljali tudi druge svete posode.

NZ: pri ZADNJI VEČERJI so omenjeni nekateri predmeti: umivalnik za umivanje nog in prt, miza, skleda, kelih.

Danes štejemo med predmete za bogoslužje: SVETE POSODE, BOGOSLUŽNE KNJIGE in BOGOSLUŽNO OBLEKO. Bistveno pri vseh teh predmetih je, da imajo primerno umetniško vrednost, ter da sta v njih združena plemenita preprostost in čistoča.

Svete posode so: kelih, patena, ciborij, monštranca, (piksida).

**Besedno bogoslužje: bogoslužne knjige**

* Je kdo bralec beril?

Potem boste določene predmete, ki vam jih bomo predstavili, bolje razumeli.

Tudi Bog se sporazumeva z nami ljudmi z besedo, govorjeno in pisano. Zato je knjiga, zlasti Sv. pismo, dobila v krščanskem bogoslužju tako pomembno vlogo in mesto.

**AMBON**

Ambón je del [cerkve](https://sl.wikipedia.org/wiki/Cerkev_(zgradba)), namenjen besednemu bogoslužju.

V nekaterih cerkvah sta tudi dva ambona - v tem primeru se bere berilo pri desnem (južnem) ambonu, evangelij pa pri levem (severnem) ambonu (gledano iz cerkvene ladje proti oltarju).

Ambon je predhodnik [prižnice](https://sl.wikipedia.org/wiki/Pri%C5%BEnica).

**LEKCIONAR**

Lekcionar je knjiga Božje besede, beril, evangelijev in psalmov. Ta knjiga je SIMBOL BOŽJE BESEDE.

Ko Cerkev v bogoslužju oznanja Božjo besedo, je to Kristusova beseda zdaj in tukaj, ker je 'on navzoč v svoji besedi, tako, da on sam govori, kadar se v cerkvi bere Sv. pismo.

**MISAL**

Misal ali mašna knjiga je ena najlepših knjig, ki jih imamo. Misal je prvenstveno molitvena knjiga.

**Evharistično bogoslužje: posvetitev evharističnih darov in delitev obhajila vernikom**

* Je kdo izredni delivec obhajila ali stalni diakon?

**OLTAR**

Beseda 'oltar' se pojavi v [Novi zavezi](https://sl.wikipedia.org/wiki/Nova_zaveza) štiriindvajsetkrat.

Oltar igra osrednjo vlogo pri praznovanju evharistije, ki se odvija na oltarju, na katerem so postavljeni kruh in vino za posvečenje.

Oltar mora biti pokrit vsaj z eno belo krpo in nič drugega ne sme biti na oltarni mizi, razen tistega, kar je potrebno za liturgično praznovanje. Svečniki in križ je po potrebi lahko bodisi na oltarju bodisi v bližini, zato je zaželeno, da je križ še vedno izven liturgičnih praznovanj.

**KELIH**

To je najbolj sveta posoda v bogoslužju, saj pride pri evharistični daritvi v neposredni stik s Kristusovo krvjo.

Kelihi so bili iz različnih materialov: Jezus – iz stekla, apostoli – iz stekla, gline, lesa ali kovine; v 6. stol. Je papež Gregor Veliki odločil, da mora biti kelih iz plemenitih kovin. Kelihi so znamenje časov, v katerih so se uporabljali: lahko so zelo preprosti, umirjeni, ali pa bogati in razgibani. Nikoli pa verniki pri kelihu niso varčevali.

**PATENA**

Je okrogel, plitev krožnik prav tako iz plemenite kovine kakor kelih. Nanjo polagamo evharistični kruh. Patena spominja na pladenj pri zadnji večerji, na katerem so imeli kruh. Kelih in patena sta nujna za obhajanje sv. evharistije.

Vsak kelih in vsaka patena morata biti blagoslovljena.

**MONŠTRANCA**

Monštrance so zelo lepe in umetniško dovršene. Govorijo o tem, da je skriti Bog nebes in zemlje zares med nami navzoč.

Monštrance so nastale v 14. stoletju, ko se je začelo razvijati češčenje Najsvetejšega. Tekom stoletij je to postala najbolj sveta posoda.

Monštranca kaže, da je živi Bog med nami.

Vabi nas, da bi se tudi mi tako duhovno poglobili in posvetili, da bi postali ‘monštranca’, to se pravi, da bi z vsem svojim življenjem izžarevali Kristusa.

**BOGOSLUŽNA OBLEKA**

Tudi bogoslužna obleka spada med bogoslužna znamenja, ker z njo razodevamo različnost službe, hkrati pa prispeva k lepoti svetih opravil.

Osnovno poslanstvo bogoslužne obleke je, da je v službi skrivnosti, ki jo slavimo. Izraža naj preprostost in plemenitost.

**ALBA in ŠTOLA**

Alba je široka halja s širokimi rokavi in sega do peta. To je dejansko tunika, ki so jo kot obleko nosili vsi svobodni rimski državljani, pa tudi sužnji (znamenje svobode). Tudi škofje in duhovniki so že v najstarejši dobi opravljali bogoslužje v tuniki.

Štola pomeni obleko v širokem pomenu. V bogoslužni govorici pa pomeni štola slovesno obleko.

Štola nima praktičnega pomena, temveč je le znamenje, da ima tisti, ki jo nosi, pravico in dolžnost deliti svete skrivnosti. Je pa tudi simbol Gospodovega jarma in svetih dolžnosti, ki jih duhovniki sprejemajo s posvečenjem.

**MAŠNI PLAŠČ**

Mašni plašč je vrhnja bogoslužna obleka duhovnika.

Mnogi mašni plašči so lepi, dragoceni in so izraz potrebnega spoštovanja do evharističnega slavja.

**LITURGIČNE BARVE**

Barve imajo po svoji naravi velik vpliv na človeka: ustvarjajo in izražajo različna razpoloženja.

Poznamo naslednje liturgične barve:

* BELA: pomeni LUČ, ČISTOST, VESELJE. Zato jo uporabljamo pri obredih in mašah v velikonočnem in božičnem času, Gospodove praznike, ki niso povezani s trpljenjem, Marijine praznike, praznike svetnikov – ki niso mučenci;
* RDEČA: pomeni OGENJ, KRI, LJUBEZEN. Uporabljamo jo na cvetno nedeljo, na veliki petek, na Binkošti, na praznike Gospodovega trpljenja, apostolov in evangelistov, mučencev. Tako nam rdeča barva ob dneh, ki posebno glasno govorijo, da je Bog ljubezen in da ljubezen vse prenese, pomaga k prebujanju v novo duhovno življenje, zlasti k večji ljubezni.
* ZELENA: barva POMLADI, NOVEGA ŽIVLJENJA, UPANJA. Uporabljamo jo 'med letom' – po božičnih in velikonočnih praznikih. Vsaka nedelja je spomin velikih Božjih del, stvarjenja, odrešenja in posvečenja.
* VIJOLIČNA: barva RESNOSTI IN SPOKORNOSTI. Uporabljamo jo v adventnem in postnem času ter pri obredih in mašah za rajne. Ta barva nas vabi k spokornim opravilom, ki zahtevajo resno zbranost, grenko in odločno odpoved, resnično duhovno očiščenje, čeprav za ceno žrtve in pokore.

**Osebno delo**

* Kaj me je v dopoldanskem nagovoru najbolj nagovorilo? Zakaj?
* Kaj lahko sam naredim, da bo sv. maša imela pomembno mesto v mojem življenju?
* Kako lahko evharistija vpliva na moj odnos z zakoncem in z otroki?
* Kako bi pomen evharistije predstavil lastnim otrokom?
* Vzemi si čas za molitev ob svetopisemskem odlomku: Mr 14, 22-24
  + Udobno se namesti na mirnem kraju. Nihče naj te ne moti.
  + Začni z znamenjem križa.
  + Večkrat preberi svetopisemsko besedilo. Besede, ki se nas dotaknejo, lahko podčrtamo. Razum, čuti in domišljija se usmerijo na vsebino odlomka.
  + Premišljevanje je nadaljevanje branja. Razmišljamo o sporočilu besedila. Medtem, ko smo pri branju povabljeni v zgodovinske, geografske in kulturne koordinate besedila, smo pri premišljevanju postavljeni pred vprašanje: "Kaj besedilo pove meni?" Katero je sporočilo Besede, ki trdno velja tudi danes?
  + V določenem trenutku lahko zapreš oči in si predstavljaš, da si del zgodbe, da opazuješ osebe in si tam med njimi.
  + V molitvi prosi Gospoda, da ti da razumeti večne vrednote tega besedila in kakšno je sporočilo za tvoje življenje. Molitev se osredotoči na čaščenje in zrenje skrivnosti Jezusa, skrivnosti Božjega obličja. Molitev je lahko tudi prošnja za odpuščanje, za luč ali darovanje.

**Delo v zakonskih parih**

* Podelita si vsebine osebnega dela, predvsem, kar se tiče evharistije in njenega vpliva na vajino skupno življenje.

**Skupna debata**

* Odmevi na osebne podelitve ...

**SKLOP 2: Evharistija je občestvo**

Sveto mašo začnemo z znamenjem križa. V imenu Očeta in Sina in Svetega Duha. S tem nam je takoj nakazano, da Evharistije ni brez občestva. Že takoj na začetku vstopimo v občestvo z Bogom, drug z drugim, s svetimi in vsemi rajnimi. Bogu, drug drugemu izražamo slavo in hvalo (=kar beseda Evharistija pomeni).

Evharistijo moramo torej najprej umevati kot zahvalo in hvalo Očetu, kot daritveni spomin Kristusa in njegovega telesa, kot navzočnost Kristusa po moči njegove besede in njegovega Duha. Evharistija je hvalna daritev za delo stvarjenja, za vse, kar je Kristus izvršil z darovanjem samega sebe in nam odprl vrata odrešenja in posvečenja.

Kako bi opisali Sveto Trojico? Prvo razodetje najdemo v 1Mz 18,1-15. K Abrahamu so prišli trije angeli in mu oznanili sinovo rojstvo. Bili so trije, a so govorili v popolnem sozvočju, kakor da bi šlo za enega samega človeka. Na podlagi tega odlomka je nastala znana Rubljenava ikona Svete Trojice.

Jezus pa je rekel: *»Kdor je videl mene, je videl Očeta.«* (Jn 14,9) ali pa *»Tolažnik pa, Sveti Duh, ki ga bo Oče poslal v mojem imenu, on vas bo učil vsega in spomnil vsega, kar sem vam povedal.«* (Jn 14,26)

Od krsta dalje smo zaznamovani v imenu Trojice. Kaj dela Sveta Trojica? Daruje se kot eno, hkrati pa ima vsak svojo nalogo. Združeni so v ljubezni. In vsaka družina je odsev trinitaričnosti… tako sta zakonca v svoji združitvi v ljubezni odsev Božje ljubezni in rojevata novo življenje.

Zakaj iti k maši? To je zapoved. Cerkvene zapovedi pridejo prav samo, če v duhovnem življenju nekaj ne štima. In to se je zgodilo v preteklosti … pozabili smo, da je Evharistija bistveni del našega življenja in da je vir našega občestva.

Naprimer: zapovedi so kot ograja na stopnicah. Če si zdrav, je navadno sploh ne opaziš, če pa te boli koleno, ti pride še kako prav.

Življenje, ki smo ga prejeli pri svetem krstu, je osnovano kot občestvo. Sv. Janez Zlatousti pravi: »*Gre se k maši, ker te življenje, ki je prišlo vate pri krstu, pelje tja. Ne moreš drugače.«*

In kaj je temelj svete maše? Prav tako sv. Janez Zlatousti pravi: *»Vi.«* Posvečena hostija je Kristusovo telo. Kristusovo telo pa se rodi iz telesa, ki smo mi. Na začetku svete maše nas Kristus pozdravi: *»Mir z vami.«* Pozdravi nas kot glava telesa. In po klicanju Svetega Duha nas napravi za Kristusovo telo. In nas poveže z vesoljno Cerkvijo, z vsemi živimi brati in sestrami ter z vsemi rajnimi in svetimi.

Pri maši se učimo temeljnih elementov občestva:

**1. Priznanje grešnosti, prošnja za odpuščanje**

Pri sveti maši to storimo:

* na začetku svete maše, ko nas duhovnik izrecno povabi k priznanju grehov Bogu, bratom in sestram ter k prošnji za odpuščanje …

***Vsemogočnemu Bogu******in vam, bratje in sestre,*** *priznam, da sem grešil v mislih, besedah in dejanju, mnogo dobrega opustil in slabega storil. Žal mi je, zelo mi je žal. Zato prosim sveto Devico Marijo, vse angele in svetnike in tudi vas, prosite zame Boga, nebeškega Očeta.*

***Gospod, usmili se.***

***Kristus, usmili se.***

***Gospod, usmili se.***

To dejanje opravimo z resnim premislekom in resničnim obžalovanjem ter ob tem Boga prosimo, naj nam odpusti prekrške, ki smo jih storili zoper njega in zoper bližnje. In ne samo to: razmislimo tudi, ali smo kdaj opustili dobro delo, ki bi ga lahko storili, pa smo se temu izognili bodisi iz strahu, lenobe ali udobja. Priznanje grehov ni lahka reč, ker se s tem zavemo svojega napačnega načina življenja. To pa razkriva naše šibkosti, naše sebične ali ozkosrčne drže, predsodke …, ki nas pozivajo, da naj gremo iz udobja in nas vabijo v svet služenja. Vabijo nas k spreobrnjenju, k priznanju, da moram jaz sam nekaj spremeniti. Ko priznavamo grehe in molimo za odpuščanje, pokličemo na pomoč angele in svetnike, naj pri Bogu izprosijo usmiljenja za nas. S priznanjem grehov postanemo vredni, da s čistim srcem slavimo sveto mašno daritev.

* evharistična molitev …

*Zahvaljujemo se ti, da smemo biti tu pred teboj in ti služiti.* ***Ponižno*** *te prosimo, naj nas Sveti Duh po prejemu Kristusovega telesa in njegove krvi združi, da bomo vsi eno.*

Do sebe in do drugega lahko pristopimo samo s ponižnostjo. Ta drža nam resnično omogoča, da priznamo grehe, svojo majhnost in nemoč. Vedno znova je potrebno odpuščati … Odpuščanje je odločitev. Odpuščanje nas najbolj povezuje z drugim, saj preko tega priznamo, da je drugi večji od mene. Odpuščanje je največje zdravilo za naša občestva. Kako pogosto je v vaši družini čuti besedo: 'oprosti'?

Pri maši duhovnik moli v nadaljevanju evharistične molitve, da naj Bog to našo držo ponižnosti in odpuščanja dopolni in nas tako v ljubezni naredi eno med seboj:

*Spomni se Gospod, svoje Cerkve, razširjene po vsem svetu.*

***Spopolni jo v ljubezni,*** *skupaj z našim papežem I., našim škofom I.,*

*in vsemi, ki služijo oltarju.*

*Spomni se tudi naših bratov in sester, ki so zaspali v upanju na vstajenje,*

*in vseh ljudi, ki so umrli v tvoji milosti, in jim daj gledati svoje obličje.*

***Prosimo te, usmili se nas vseh,*** *da bomo v večnem življenju skupaj*

*z božjo materjo Devico Marijo, z apostoli in vsemi svetimi,*

*ki so živeli v tvoji ljubezni, in te bomo hvalili in slavili*

*po tvojem Sinu Jezusu Kristusu.*

* Jagnje Božje

*Jagnje božje, ki odjemlješ grehe sveta,* ***usmili se nas****.*

*Jagnje božje, ki odjemlješ grehe sveta, usmili se nas.*

*Jagnje božje, ki odjemlješ grehe sveta, podari nam mir.*

* in preden prejmemo obhajilo …

V prvih krščanskih dneh so evharistijo doživljali kot zakrament ozdravljenja in preobražanja, obred, ki je ljudem prinesel celovitost.

»**Gospod, nisem vreden, da prideš k meni, ampak reci le besedo in ozdravljena bo moja duša.«**

Jezus nas lahko ozdravi katerekoli bolezni, odvzame greh, me osvobodi zasužnjenosti … Potrebna je le vera.

**2. Prisluhnimo Božji besedi, poslušanje**

Pri maši imamo:

* čez teden: eno berilo, psalm, evangelij
* ob nedeljah in praznikih: dve berili, psalm, evangelij

Bog nam iskreno spregovori. Njegova beseda je živa! Če v Božji besedi prebiva Bog, potem se vsakič, ko jo beremo in se z njo povežemo, povežemo z Bogom, virom vsega dobrega.

Če Božjo besedo sprejmemo zavestno, z odprtostjo, nam omogoči, da se v našem življenju tudi izpolni. *»Kajti kakor pride dež in sneg izpod neba in se ne vrača tja, ne da bi napojil zemljo, jo naredil rodovitno in brstečo, dal sejalcu seme in uživalcu kruh, takó bo z mojo besedo, ki prihaja iz mojih ust: ne vrne se k meni brez uspeha, temveč bo storila, kar sem hotel, in uspela v tem, za kar sem jo poslal.«* (Iz 55,10-11)

Bog s tem sporoča, da se njegova beseda ne bo vrnila k njemu, ne da bi obrodila sad, in bo delovala tudi na vsakogar izmed nas, če bomo to dopustili. Bogu, ki nas je nagovoril, odgovorimo v radosti in hvaležnosti: »Aleluja, Gospod, ti imaš besede večnega življenja.«

Na primer: te dni se je v meni nabiral občutek nemoči, zaradi nekaterih nerazumevanj v skupnosti, zaradi napora pri delu …, sem začela izgubljati pogum, voljo, veselje … Pa se je pri maši bral odlomek iz knjige Razodetja, ki pravi: *»Poznam tvoja dela in tvoj trud in tvojo stanovitnost in da ne moreš prenesti hudobnih; preskusil si tiste, ki se imenujejo apostoli, pa niso, ter si našel, da so lažniki; stanovitnost imaš in si trpel zaradi mojega imena in se nisi utrudil. Ali zoper tebe imam, da si opustil svojo prvotno ljubezen. Spomni se torej, od kod si padel, in se spreobrni in opravljaj prva dela.‹«* (Raz 2,1-5). Ob poslušanju teh besed sem razumela, kako zelo me ima Bog rad in da moram to svojo ljubezen do Boga in do bližnjega obnoviti. To je seveda od mene zahtevalo napor, saj sem se morala najprej spremeniti jaz, spremeniti misel, čutenje, se izročiti in darovati …, a prineslo mi je večje veselje in mir.

Bog torej, kar reče, drži. Njegova beseda ima moč, da spremeni, nas posveti. Ne moremo pričakovati, da bo Bog udejanjil svojo besedo v nas, če smo povsem zaprti.

»**Gospod, nisem vreden, da prideš k meni, ampak reci le besedo in ozdravljena bo moja duša.«**

Če Božjo besedo vzamemo zares, sprejmemo iskreno, nas spreminja in ozdravlja, zlasti naše zagledanosti vase. In nas vodi v odnos z drugimi. Beseda gradi ali pa ruši občestvo. Besedi pa dajejo moč dejanja. Kolikor bolj Božja beseda postaja del našega življenja, toliko manj moči bodo imeli v njem zmeda, dvom, strah, zaskrbljenost, brezup in negotovost.

Kakšni pa so naši pogovori? Ali stojimo za tistim, kar rečemo? Danes je težava, da smo se naučili zaradi prikladnosti, ugodja … prelamljati obljube in lagati. Otrokom se ne zdi nič posebnega, da v prvih letih življenja prikrivajo resnico, zato da bi sebe zavarovali pred vzgojnimi ukrepi. Ko poslušamo reklame, so velikokrat polne besed, uporabljenih malomarno, samo da bi dosegli čim večjo prodajo, ne sporočajo pa resnice. .. Zato danes beseda nima tako velike teže. Težko zaupamo drugemu da bo to, kar izreče tudi naredil. Kako je s tem v vajinem zakonu, družini? Kakšno moč in težo ima beseda?

**3. Darovanje, biti za druge**

Po tem, ko smo sprejeli Božjo besedo in se tako bolj poglobili v naš položaj, smo pripravljeni stopiti v srce bogoslužja, darovanje samega sebe Bogu.

Pasha nas spominja tudi na Izraelsko ljudstvo, ki so z Jahvejevo močjo in pod Mojzesovim vodstvom odšli iz egiptovske sužnosti. Jezusove učence pa novo obhajanje pashalne večerje uvaja v navzočnost in osebo živega Gospoda Jezusa Kristusa, ki je vsa ljudstva osvobodil vseh notranjih spon, ki bi jim onemogočale, da bi postali sveti in celoviti.

Celoten pomen evharistije ni spominjanje Gospodove večerje ali dogodkov iz njegovega življenja, ampak naj po tem obhajanju vstopimo vanj in njegovo življenje. Jezusove besede so: *»To delajte v moj spomin.«*

Življenje smo prejeli od Boga. Naša temeljna naloga je: ljubiti Boga, mu služiti in biti srečni z Njim v večnosti. Pomeni, IZROČITI SE BOGU. Tega pa ne moremo storiti preden se ne zavemo sebe in svojega življenja. Ne moremo pa se v trenutku zavedati vsega svojega življenja ali sebe vsega, zato ga tudi Bogu ne moremo darovati. Življenje lahko izročamo Bogu le po delčkih. Ko se darujemo Bogu delno, se darujemo v celoti, tako rekoč delček za delčkom. Predvsem pa je pomembno, da darujemo sebe, ne toliko vseh stvari in oseb okoli sebe.

Če se spomnimo Abrahama. Njemu je Bog naročil naj gre in daruje svojega sina. Toda iz dogodka lahko spoznamo, da ni bilo tako … Bog ni želel življenja njegovega sina, temveč njegovo lastnino. Bog je hotel Abrahamovo srce. Želel je, da Abraham ne bi našel življenjskega pomena in varnosti v svojem otroku, kar je za ljudi duševna potreba, temveč v njem samem. Bog je želel, da bi mu Abraham svobodno izročil srce, da bi imel vero vanj, da bi vzpostavil enkraten osebni odnos, v katerem bi Bogu izročil popolnoma samega sebe.

Tudi mi pri darovanju molimo: *»Naj sprejme Gospod daritev iz tvojih rok, v hvalo in čast svojemu imenu, v blagor tudi nam in vsej svoji sveti Cerkvi.«*

Da se pripravimo na evharistijo, se moramo zavedati svojega življenja, tistega dela, ki ga hočemo darovati Bogu, npr. kakšnega talenta, lastnosti, duhovnega daru, osebne značilnosti, odnosa, šibkosti, bolezni, ciljev, drugih oseb …

Za darovanje pri sveti maši uporabljamo dva darova: kruh in vino, ki se na Jezusovo besedo (tudi danes pri sveti maši, saj duhovnik nastopa 'in persona Cristi'), spremenita v Kristusovo telo in Kristusovo kri. In tudi mi, vse, kar izročimo Bogu, prinesemo k sveti maši, postane posvečeno v moči Svetega Duha.

Kruh in vino povzemata vse človekove napore in delo:

*Hvaljen Bog, Gospod vesolja. Po tvoji dobroti smo prejeli ta kruh, tebi ga prinašamo: sad zemlje in dela človeških rok, naj nam postane kruh življenja. Bogu čast in hvala vekomaj.*

*Hvaljen Bog, Gospod vesolja. Po tvoji dobroti smo prejeli to vino, tebi ga prinašamo: sad trte in dela človeških rok, naj nam postane duhovna pijača. Bogu čast in hvala vekomaj.*

*»Resnično si svet, Gospod, naš Bog, vir vse svetosti. Zato posveti, prosimo, po svojem Duhu te darove, da nam postanejo telo in kri našega Gospoda Jezusa Kristusa.«*

Odsev evharistije pa je naše življenje darovano za druge, mož za ženo, žena za moža, kot starša za otroke … To je ohranjanje spomina na Jezusovo daritev. To je udejanjenje spomina na občestvo. Če prinesem na oltar, da sem pomivala posodo, previla otroka … se bo po tem razodel Jezus Kristus v naši družini. Z vsakim darovanjem počasi znosimo tja čez v večnost vse… Ob smrti bo tako ostal samo še en delček, da ga spraviš v Nebeški Jeruzalem.

**4. Obhajilo, medsebojna podelitev**

Iskrena daritev samega sebe usmerja k tistemu, ki mu darujemo. Zelo pomembno je, da se dobro pripravimo, preden prejmemo Jezusa, da smo pri obhajilu z mislijo, srcem in vso močjo tam, z Jezusom, ki ga prejemamo v sveti hostiji. Predvsem se je potrebno zavedati, da sprejmemo njega, ki je Odrešenik. Zato se je potrebno pripraviti na ta trenutek z obžalovanjem grehov in kesanjem.

*»Kdor bo torej nevredno jedel ta kruh in pil ta Gospodov kelih, se bo pregrešil nad Gospodovim telesom in krvjo. Naj torej vsak sebe presodi in tako jé od tega kruha in pije iz keliha, kajti kdor jé in pije, jé in pije svojo obsodbo, če ne razpoznava telesa.«* (1Kor 11,27-29)

Kaj je temelj svete maše? sv. Janez Zlatousti pravi: »Vi.« Posvečena hostija je Kristusovo telo. Kristusovo telo pa se rodi iz telesa, ki smo mi. Na začetku svete maše nas Kristus pozdravi: »Mir z vami.« Pozdravi nas kot glava telesa. In po klicanju Svetega Duha nas napravi za Kristusovo telo. In nas poveže z vesoljno Cerkvijo, z vsemi živimi brati in sestrami ter z vsemi rajnimi in svetimi.

Pri maši imamo dve epiklezi (klicanje Svetega Duha): nad darove in Cerkev (nas), da se spremenimo v Kristusovo telo. En duh, eno Kristusovo telo. Mi smo ta kruh. Mi se bomo s tem kruhom tudi obhajali. Obhajamo se torej drug z drugim. Dam hostijo (dar) in dobim drugo (drug dar). Danes je manj povezanosti in edinosti med ljudmi tudi zato, ker ne obhajajo svete evharistije.

Pri obhajilu se torej združimo z Bogom in drug z drugim. Nastane eno veliko občestvo Cerkve (zemeljske in poveličane)… Kolikor globlje želimo živeti v povezanosti s Kristusom, toliko bomo tudi pripravljeni vstopiti v edinost z drugimi ljudmi, preprosto zato, ker On živi tako.

Obhajilo postane laž, če naš odnos do Njega ni popolna podaritev samega sebe. Ta laž se pokaže tudi v naših besedah in dejanjih do drugih in ogrozi naše osebno poštenje, saj mo po posvečenju Kristusovo telo. Samo, če se odločimo biti kakor Jezus, lahko neokrnjeno in v polnosti prejmemo obhajilo. In bo tudi obrodilo sadove.

Ali prepoznamo v kruhu Jezusa, kot sta ga učenca v Emavsu? *»Ostani z nama, kajti proti večeru gre in dan se je že nagnil.« In vstopil je, da bi ostal pri njiju. Ko je sédel z njima za mizo, je vzel kruh, blagoslovil, ga razlomil in jima ga dal. Tedaj so se jima odprle oči in sta ga spoznala.«* (Lk 24,29-31)

Po prejemu obhajila počivamo v Njem. Ali imam vero, da me lahko takrat Bog preobrazi, spremeni moje življenje, situacije, me ozdravi, očisti …? Ali se zavem, da sem z možem, ženo, otroki … najtesneje povezan prav pri svetem obhajilu. Še bolj, kot pri telesnem združenju!

**Pogovor v parih …**

1. Kako doživljam/doživljava sveto mašo?
2. Ali sveta maša spreminja moje/najino življenje? Kdaj? Kako?
3. Kateri element za gradnjo občestva z Bogom in drugimi morava bolj poglobiti? Ali je to odpuščanje, pozornost na besede, zastonjsko darovanje ali zavest, da sva po zakramentu svetega zakona eno?
4. Katero 'osebno témo' želiva danes prinesti k sveti evharistiji?

**Sobota – Veseli večer**

**IZBRAN, BLAGOSLOVLJEN, RAZLOMLJEN, DAROVAN**

**Navodila**

Veseli večer ima 4 vsebinske sklope glede na glavno temo evharistije: izbran, blagoslovljen, razlomljen, darovan. Tako je naredil Jezus s kruhom pri zadnji večerji in sam postal ta Kruh. Taki naj bi postajali tudi mi …

Vsak od teh sklopov pa ima določene igre s sporočilom.

Ogrevalna je prva igra in pri njej udeleženci niso razdeljeni v skupine.

Pred ostalimi igrami oz. tekmovalnim delom udeležence razdelimo v (najbolje štiri) skupine (npr. 3 družine na skupino; dobro je gledati, da so skupine približno uravnotežene po številu starosti otrok). Tekmovalni del ne pomeni, da se morajo točke pri posameznih igrah nujno seštevati, temveč ga le sestavljajo igre, pri katerih skupine tekmujejo med seboj. Vsaka igra svojo zmagovalno skupino. Če voditelji presodijo drugače, pa lahko zmage v posameznih igrah tudi točkujejo in seštevajo točke ter na koncu razglasijo zmagovalno skupino.

**Ogrevalni del**

**Zaplešimo**

Vsi udeleženci se gibljejo po prostoru in plešejo v ritmu glasbe, ki se predvaja ali igra. Naenkrat glasba preneha in igralci se morajo nemudoma ustaviti na mestu in mirovati. Zadnji trije posamezniki, ki se usedejo na tla (ali pa cela družina, katere član se je zadnji usedel na tla), izpadejo. Igro se igra, dokler ne ostane le še nekaj posameznikov ali pa le še ena družina.

**Tekmovalni del**

**IZBRAN**

1. **Naberimo zrna   
   (vsaka skupina je izbrana, da posnema določeno žival in išče določene barve zrn … tako tudi v življenju – vsakega od nas je Bog izbral z določeno identiteto … vsi pa smo Božji otroci, ki se zbiramo pri isti oltarni mizi.)**

Vsaka skupina mora glasovno posnemati eno žival (kokoši: ko, ko, …; petelini: kikiriki, …: race: ga, ga, …; ptice: čiv, čiv, …) Po dvorani so raztresena (papirnata) zrna štirih različnih barv. V vsaki skupini izberejo enega prostovoljca, ki bo zrna pobiral. Ostali v skupini iščejo zrna točno določene barve (npr. kokoši iščejo zrna rdeče barve, petelini iščejo zrna zelene barve, race iščejo zrna oranžne barve in ptice iščejo zrna rumene barve). Ko najdejo zrno, ga ne smejo pobrati, temveč morajo s posnemanjem glasu določene živali priklicati prostovoljca, da pobere zrno. Zmaga skupina, ki pobere največ zrn v določenem času.

**BLAGOSLOVLJEN**   
(blagosloviti=dobro govoriti o nekom; prošnja za Božjo naklonjenost; Bog sam nas blagoslavlja, »dobro govori o nas«, mi pa ga prosimo, da bi bili odprti za njegov blagoslov)

1. **Hitro zapojmo  
   (Pri maši nas Bog blagoslavlja še na poseben način, mi pa se mu zahvaljujemo za to milost in ga slavimo – tudi z lepo besedo in pesmijo. Tako postajamo blagoslov in veselje tudi za druge.)**

Vsaka skupina dobi isto temo, tj. temo ljubezni, sonca, Marije, na katero mora najti čim več pesmi. Ko voditelj pokaže na določeno skupino, mora ta začeti peti pesem na to temo in ko voditelj pokaže na naslednjo skupino, mora ta nadaljevati s petjem druge pesmi, ki je še vedno povezana z isto temo. Skupine pesmi ne smejo ponavljati med seboj. Vmes voditelj lahko spremeni temo.

1. **Zapomnimo.si**: Voditelj v normalnem ritmu na glas bere poezijo Lojzeta Grozdeta, ki je imel Evharistijo nadvse rad, skupine pa si morajo zapomniti čim več besed. Ko voditelj prebere pesem, vse skupine vpraša, koliko besed mislijo, da so si zapomnile. Voditelj pobere stave in vsaka skupina mora nato napisati ali narisati besede na plakat. Skupina, ki se najbolj približa ocenjenemu številu zapomnjenih besed, zmaga.

LOJZE GROZDE:

1. Hostija ti lepa bela,  
   v tebi Jezus – Bog prebiva,  
   mojim se očem prikriva.  
     
   Duša Ga je zahotela,  
   Ga srce je zaželelo,  
   da bi v sebi Ga imelo.  
     
   Pridi in z menoj se skleni,  
   o Sladkost ti vseh sladkosti,  
     
   večna polnost vseh kreposti,  
   vekomaj ostani v meni!
2. O Marija, maj prihaja,  
   z njim na zemljo Ti prihajaš,  
   svojo mi roko podajaš,  
     
   da popelješ me do kraja,  
   kjer Tvoj Sin – moj Bog, kraljuje,  
   s srečo srca napolnjuje.  
     
   Svet je ta kraj, draga Mati:  
   Tvoje šmarnice dehtijo,  
     
   bele svečice gorijo,  
   tu mi hočeš Njega dati!

**RAZLOMLJEN**(Jezus se je kot kruh razlomil za nas na križu in nam s tem – v hostiji - podaril življenje, večno življenje. A pred tem se je moral »razlomiti«, trpeti in umreti, kar ni bilo lahko, še manj prijetno. Tudi mi smo kdaj »razlomljeni« kot zrno in pšenica, ki jo je treba zmleti za dober kruh; a ko si pomagamo po Jezusovem zgledu, tudi križ postaja lažji.)

1. **Pokažimo se:** Otroci in odrasli znotraj skupine sestavijo trojke in vsaka od teh dobi besedo, ki jo bo sestavljala kot pantomimo (besede so: zrno, pšenica, kruh). Nato sedejo na tla. Med tem časom lahko poslušamo glasbo. Ob prekinitvi glasbe se napove ena beseda oz. slika. Trojica hitro vstane in naredi sliko. Trojica, ki naredi sliko najkasneje, izpade.
2. **Podajmo.si:** Skupine se razdelijo – isto število skupin na vsako stran prostora. Vsaka skupina ima v rokah rjuho in eno penasto žogico (žogice se tekom igre lahko še dodajajo). Cilj vsake skupine je, da vrže svojo žogico s pomočjo rjuhe na drugo stran, čez vrvico. Skupina, ki stoji nasproti, mora žogico ujeti. Tista skupina, ki ne uspe vreči žogice na drugo stran čez vrvico ali ki ne ujame žogice nasprotne ekipe, je izločena. Zmaga skupina, ki ostane zadnja v igri.

**DAROVAN**(Jezus se je daroval za nas in se vsak dan znova daruje v hostiji, konkretno, s telesom in dušo. Za darovanje je potrebna ljubezen, pripravljenost in sodelovanje … Ste za to tudi vi?)

1. **Rišemo s telesi:** Voditelj vsaki skupini sporoči eno besedo (vsaki skupini isto; lahko jim jo pove, lahko jim jo da na listku). Skupina mora nato čim hitreje sestaviti svojo besedo tako, da se igralci uležejo na tla in besedo napišejo s svojimi telesi. Črke morajo oblikovati vsi člani skupine. Zmaga skupina, ki nalogo opravi najhitreje in je po mnenju voditelja najbolj berljiva. Igro lahko igramo več krogov.
2. **Igrajmo se badminton:** Določimo razdaljo med igralcema badmintona. Eden iz skupine je tisti, ki igra celo igro, drugi se menjavajo tako, da prvi v koloni odbije žogico in da lopar drugemu igralcu v koloni. Tako lahko vsak odbije samo enkrat. Vsi igralci se morajo zvrstiti. Če žogica pade na tla, nadaljuje isti igralec (če je premajhen, mu lahko pomaga igralec za njim). Zmaga skupina, ki je najhitrejša.

**Ko smo izbrani, blagoslovljeni, razlomljeni in darovani, postane življenje lepše, bolj bogato, postane praznik. Ob prazniku pa ne sme manjkati dobra glasba … Za to bo tudi tokrat poskrbel DJ Peter.**

**Harmonika (ples v parih, na majhnem koščku papirja; prosti ples; ples s počepanjem …)**

**Sobota – Večerna molitev (adoracija)**

**+ Znamenje križa**

**Pesem:** Poklonim se

Presveti Jezus, častim te v sveti evharistiji. Moja odločitev je, da hočem hoditi za teboj, Jezus. Tebe je ljubezen nagnila, da si me odrešil. Zahvaljujem se ti in te slavim, Jezus. Ti si pot, resnica in življenje. Oh, ti, ki si luč, reši me pred lažnivcem, hudičem, ki bi me hotel zapeljati. Izbiram tebe, Jezus. Če padem, me dvigni. Priznavam te za svojega Boga in Gospodarja mojega življenja. V svojem srcu verujem, da te je Oče obudil od mrtvih. Verujem, da si umrl zame na križu. Verujem, da si nase prevzel vse moje grehe in me stalno pereš s svojo Predragoceno krvjo.

Prav zdaj se odpovedujem Satanu in obžalujem svoje grehe. Svojo voljo podrejam Tebi. Odpuščam vsem, ki so me kadarkoli žalili.

Jezus, ti, ki si navzoč tu med nami, tebe sprejemam za svojega Odrešenika, Boga in Gospoda. Moja družina izbira tebe, Jezus. Posveti nas. Razodevaj nam svojo navzočnost in svojo ljubezen. Ozdravi nas, osvobodi in pošlji Svetega Duha.

**Pesem:** Slavi Boga

Tebi prinašamo naše prošnje in zahvale.

*Spontano (na glas) družine izrazijo svoje prošnje in zahvale.*

*Po vsaki tretji odpevamo taizejski spev: Ubi caritas*

**+ Blagoslov z Najsvetejšim**

**Pesem:** Angelček varuh moj

**Nedelja – Jutranja molitev**

**VIKEND NA BLEDU (ADVENT):**

**+ Znamenje križa**

Pesem: Danes je zasijala luč

**Začenjamo adventni čas**, to je čas veselega pričakovanja. Kajti advent pomeni »prihod«, – in čakamo na Gospodov prihod.

V tem času že žarijo »majhne« luči, kot simboli upanja v temi. Sveče na adventnem vencu, adventne pesmi, ipd. so le drobceni zunanji znanilci. S štirimi adventnimi nedeljami se vedno bolj približujemo praznovanju Božiča. So kot vrata, ki se odpirajo po vrstnem redu. Ti štirje tedni pred Božičem so priložnost za pripravo na Gospodov prihod z upanjem in kesanjem.

Danes bomo prižgali prvo svečko.

En očka gre in jo prižge, medtem molim:

Gospod, obdarjen s svobodo se odločam za novo življenje. Želim ti pripraviti pot v svojem srcu. Želim, da v njem gori tvoja luč.

**Pesem:** Luč si za svet

Izročimo se Mariji, ki je prva sprejela Jezusa, luč od luči.

**+ O Gospa moja.**

**+ Duhovnikov blagoslov ob začetku dneva**

**Pesem:** Zdaj sem tu, moj Bog

**VIKEND V VERŽEJU:**

**+ Znamenje križa**

**Pesem:** Jezus je pot

»Bratje in sestre, če se oznanja, da je Kristus vstal od mrtvih, kako morejo nekateri izmed vas govoriti, ni vstajenja mrtvih? Če torej mrtvi ne morejo vstati, tudi Kristus ni vstal. Če pa Kristus ni vstal, je prazna vaša vera in ste še v svojih grehih.« (1Kor 15,12)

Gospod, obdarjen s svobodo se odločam za novo življenje. Verujemo, da si vstal od mrtvih in da si pod podobo kruha vedno navzoč med nami. Varuj nas in brani. Želim, da prebivaš v mojem srcu. Želim, da v njem gori tvoja luč. Želim, da si Gospodar naše družine.

***Simbolično*** gre en očka in prižge svečo posebej pripravljeno na oltarju, medtem pojemo:

**Pesem:** Luč si za svet

Izročimo se Mariji, ki je prva sprejela Jezusa, luč od luči.

**+ O Gospa moja.**

**+ Duhovnikov blagoslov ob začetku dneva**

**Pesem:** Zdaj sem tu, moj Bog

**SKLOP 3:   
Evharistija – del mojega vsakdanjega življenja**

Glede na to, kaj vse smo že slišali v teh dneh, bi imel nekaj vprašanj …

* Kakšna je želja v nas, da bi se naše življenje srečalo s Kristusom?
* Da bi bilo vse naše delo in življenje prepleteno s Kristusom – z duhovnostjo?

To je temeljno vprašanje, ker sicer lahko **živimo na enem hribu življenja, na drugega pa hodimo občasno božati dušo** in iskati občutek, da smo kristjani …

* **Je Evharistija – sv. maša še aktualna** za današnji čas ali je preveč enolična, dolgočasna?

Da, zelo aktualna in odgovarja na današnji čas, če ji le damo pravi pomen!

* Kakšen pomen ima zame Kristus – prepletenost mojega življenja s stvarnikom?
* Zavest, koliko je moja uresničitev odvisna od Stvarnika, ki me je postavil v ta čas in prostor?
* Kaj zame pomeni občestvo kristjanov – skupnost, ki moli, poje, joče, trpi in se veseli?
* Vprašanje, kdo koga dolgočasi, jaz Boga ali on mene?
* Kaj sem pripravljen narediti za to, da sem del evharistije?

**I Pad – prispodoba za odnos s Kristusom ☺**

Wikipedija ga definira takole: I pad je tablični računalnik podjetja Apple, ki deluje na podlagi operacijskega sistema iOS.

Že pri drugem pojmu, ki ga nič kolikokrat uporabljamo se zaplete, saj se za kratico APPs skriva samo v računalništvu 6 različnih vsebin, ki so v resnici vse usmerjenje v dejavnost povezano z akcijo na dotik ikone na dotik občutljivem ekranu.

Ipad ali ena od najrazličnejših izpeljank je tudi za nas postal nepogrešljiv. Postal je temelj in hkrati standard medsebojne komunikacije. V eno je uspel povezati komunikacijo z ljudmi in različnih naprav med seboj. Podatkov zato več ne hranimo doma, ampak so v nedefiniranem prostoru, v t.i. Oblaku. Hkrati pa smo z uporabo tega pripomočka dali o sebi povsem natančne podatke od svojih slik, stanja financ, najbolj osebnih pogovorov, do delovnih in nakupovalnih navad, mladi celo o svojem intimnem življenju. Z nekaj iznajdljivosti lahko ponudniki brezplačni storitev v oblakih neomenjeno dostopajo do vse naše virtualne, sicer tako visoko cenjene privatne lastnine. In vse to samo zato, ker smo postali od njega odvisni v taki meri, da imamo občutek, da brez njega ne moremo shajati. Brez pametne tablice oz. telefona nas praktično ni.

**Vprašanje, ali se ob iPadu kdaj dolgočasim?**

**Evharistijo bi lahko poimenovali slavnostna večerja, kamor so povabljeni tisti, ki mi pomenijo največ …**

**Sveta maša – Gospodova večerja**

Beseda »maša« je kar nekako nesrečna beseda, saj se ob njej marsikdo skremži in si misli: »Ah, spet ta maša, dolgčas, k'r neki!«

Če ne poznamo vsaj nekoliko vsebine tega dogodka je dejansko lahko kar nekaj nerazumljivega, dolgočasnega.

Če vzamemo mašo kot slovesno večerjo, je pri tem potrebno upoštevati nekaj klasičnih pravil, ki so vključena v ta dogodek. To velja, če želimo, da se bomo na večerji dobro počutili.

* **Na povabilo grem z veseljem in ne s težavo**
  + pomeni, da se z veseljem odzovem povabilu gostitelja.
  + Grem z veseljem na to srečanje – večerjo in svoje probleme pustim doma
* **Praznična obleka**
  + Na slovesno večerjo ne grem v trenerki, kratkih hlačah, supergah …
  + Se uredim, naličim, (obrijem – velja predvsem za fante), vzamem najboljšo obleko, kravato oz. modne dodatke.
* **Nikoli ne grem praznih rok**
  + Pripravim darilo, tudi če še tako skromno, da ga podarim gostitelju ali kateremu od navzočih
  + Tudi ko stopam pred Boga, ne grem pred Njega praznih rok. Prinesem mu kakšen dar, morda svoja dobra dela, sklepe, simbolični dar, morda tudi svoje skrbi in težave, ki jih nosim v srcu.
  + To pomeni, da se na večerjo – beri sv. mašo že doma pripravim in pomislim, kaj bom prinesel gostitelju. Tukaj gre za gostitelja, ki je Kristus.
* **Srce odprto za vse**
  + Preden polagaš svoj dar pred Gospoda, pojdi in se spravi s svojim bratom, če imaš kaj zoper njega.
  + Neprijetno je, če si na slovesnem praznovanju – večerji in je tam nekdo, s katerim si skregan. Neprijetno se počutiš in on prav tako.
  + Imej odprto srce za vse, odpusti jim in videl boš, da bo tvoje praznovanje lepše, bolj sproščeno, veselo…
* **Pogovor in poslušanje**
  + Ni je slovesne večerje brez slavnostnega govora, drugih pozdravov, govorov, klepetov… Glavni govor ima običajno gostitelj.
  + Tudi sv. maše ni brez govora – besede, ki ima spodbudo, pohvalo, opozorilo… To je božja beseda s katero nas nagovarja Kristus.
  + Prav tako pa je navzoč bratski klepet, šale, stisk roke, objem…
* **Način vedenja**
  + Za vse slovesnosti, slovesne večerje… je tudi neke vrste predpis vedenja
  + Podobno lahko rečemo za sv. mašo.

# **Sveta maša – gostija – pojedina**

**Kaj spada k pripravi slovesne večerje?**

* **Miza**
  + ni navadna miza, je boljša, lepša, dragocenejša
  + tako je tudi oltar neka posebna miza
* **Prt na mizi**
  + ob prazničnih dneh damo na mizo boljši prt, ne tistega vsakdanjega – plastičnega…
  + na oltarju je lep bel prt z vezenino ali čipkami
* **Šopek – rože**
  + pri vsakdanjih obedih nimamo vedno na mizi šopka, cvetja …
  + tudi oltar okrasimo s cvetjem
* **Sveča**
  + prižgemo jo samo ob posebnih priložnostih
  + na oltarju ali ob njem vedno gorijo svečke
* **Hrana in pijača**
  + ni je večerje brez hrane in pijače
  + kruh in vino predstavljata hrano in pijačo – okrepčilo
* **Gostitelj in gostje**
  + mora biti nekdo, ki gosti goste
  + nekdo, ki je glava neke skupine, glavni pri mizi (pri maši je duhovnik, ki predstavlja Kristusa kot gostitelja
  + prav tako so pomembni gostje, ki so se odzvali povabilu
* **Pesem**
  + težko si predstavljamo slovesnost brez pesmi, ansambel, vokalne skupine, solisti, rahla glasba za ozadje…
  + vsaka malo bolj slovesna dvorana za obed ima prav gotovo klavir, pianino ali pa vsaj oder za glasbenike.
* **Veselje**
  + Vesela druščina je pomembna na slovesni večerji, sicer je to pogrebščina
  + pri mašah nam tega največkrat primanjkuje
* **Govor, beseda**
  + kot je omenjeno že zgoraj, je ni slovesne večerje brez govora, klepeta, poslušanja.
* Gre za obed ljubezni, kar pomeni »agape«
* Kruh in vino sta bila pri zadnji večerji zakramentalno uživana in sta s tem presegla zgolj človeško druženje in hranjenje …

V Egiptu so v nekaterih Koptskih vaseh žene tovorile hrano, ki so si jo pri in po sv. maši razdelili ter si tako vzeli čas drug za drugega. Tam so si povedali vse, kar se z njimi dogaja, v čem se radostijo in v čem so preizkušane …

**TO DELAJTE V MOJ SPOMIN:**

Jezus je z apostoli imel najprej večerjo, nato pa je ta večerja prerasla v evharistijo …

* Ko so se ob večerji tako zbližali, da so si upali biti drug pred drugim takšni, kakršni so, so se začutili v povezanosti kot skupnost – zbrani v Gospodovem imenu.
* Ko jih je »zgrabila« radost, da so lahko drug z drugim, ko so začeli drug drugega poslušati in si deliti svoje življenje, jim je tudi Jezus pokazal, koliko Mu pomenijo. Kako mu ni nič težko narediti za njih, pa naj bo še tako hlapčevsko delo …
* Drugi del zadnje večerje je namreč umivanje nog. Ko si jezus sname vrhnje oblačilo, se opaše in začne učencem umivati noge. To je delo služabnika, ki ga v tem primeru opravlja Kristus, sin samega Boga.

Zanimiv je, da apostol Janez v svojem evangeliju ne daje nobenega poudarka zadnji večerji kot obedu. **Velik poudarek, največjega med vsemi evangelisti pa daje umivanju nog.**

**Jn 13,1-20** Pred praznikom pashe je Jezus, ker je vedel, da je prišla njegova ura, … je vstal od večerje, odložil vrhnje oblačilo, vzel platno in se z njim opasal. Nato je vlil vode v umivalnik in začel učencem umivati noge in jih brisati s platnom, s katerim je bil opasan …

**To, kar sem storil jaz, to storite tudi vi svojim …**

**TO DELAJTE V MOJ SPOMIN …!**

* To, kar sem storil jaz vam, to delajte tudi vi svojim bližnjim.
* Kakor sem jaz pokleknil pred vami, da bi vam umil noge in jih obrisal, tako tudi vi storite vsem svojim bližnjim … Zgled ponižnost, ko se Bog skloni k človeku.
* Velikokrat je nevarnost, da izvajamo »SOFT EVHARISTIJO«, ki je polna lepih oblek, besed in gest, a brez ponižne drže do sočloveka …
* Kakor je kristus izkazal dostojanstvo svojim učencem, tako smo tudi kristjani poklicani, da bi svojim bližnjim izkazali dostojanstvo.

E**vangelist Janez se odloči, da bo v poročilo o zadnji večerji dal velik poudarek prav služenju** in to tako, **da nadrejeni – Bog služi človeku**, kar pa je za človeka po navadi težko, da bi služil bližnjemu …

**S tem dejanjem je nadomestil najvišje dejanje z najnižjim opravilom**.

**Najsvetejši obred, ki se dopolni z življenjsko držo služenja:**

»Skloniti se k človeku in biti pripravljen mu služiti – umivati mu noge.«

**ITE MISSA EST**

* Ne, »Maša se je zgodila«
* Maša je dopolnjena, odpuščen si, pojdi in jo nadaljuj …
* Tudi tam zunaj pred vrati cerkve bo še trajala
* Trajala bo tudi v vaših družinah, službah, med sosedi …

**Zgodba novinarja: »DRAGI KRISTJAN, ČAKAM TE ZUNAJ«**

Zamišlja si kristjana, ki ga je videl iti v cerkev, in ga je takole nagovoril:

Videl sem te, da si stopil v cerkev. Ne zanima me, kaj boš notri počel, čeprav sklepam, da boš molil. Prav malo mi je mar, če se boš postavil spredaj ali zadaj, če boš molil sede, stoje ali kleče, če boš sklonil glavo in zaprl oči ali pa boš strmel v podobo na oltarju, se trkal na prsi, premikal ustnice, šepetal svete besede in tiščal med prsti jagode rožnega venca… To so namreč zunanje in razmeroma lahke reči, s katerimi ni težko človeka preslepiti.

Čakam te zunaj. Na srečanje z mano se pripravi, ko prideš in cerkve in se vrneš med ljudi. Tedaj te bom neusmiljeno zasledoval, opazoval, presojal in morda tudi obsojal. Imam vso pravico, da to storim. Hočem namreč vedeti, ali si se v cerkvi resnično pogovarjal z Bogom. Kdo ve, če se nisi z njim le igračkal. Prepričati se hočem, ali molitev naredi človeka drugačnega, boljšega, in to želim preizkusiti prav na tebi. Vzel si nase tveganje molitve in nikar ne misli, da jo boš poceni odnesel.

Če bom spoznal, da si ošaben, pohlepen, sebičen, prepirljiv, zamerljiv, nevoščljiv, klepetav, zaletav… bom vedel, da si slabo molil. Če bom videl, da s v družini, v službi, v šoli, v trgovini, v avtobusu… ne znaš z ljudmi pogovarjati, bom takoj vedel, da se tudi z bogom ne znaš pogovarjati. Če kar naprej potrebuješ nekoga, ki te bo hvalil ali tolažil, bom vedel, da v cerkev nisi šel častit Boga, temveč oboževat sebe. Če bodo pa tvoje oči odprte za stisko bližnjega, če bodo tvoja usta govorila besede miru, veselja, zaupanje in tolažbe, če bo tvoja roka dvigala, če bo tvoje srce razumevajoče, odpuščajoče, ljubeče, bom vedel, da si se v cerkvi resnično pogovarjal z Bogom.

S človekom, ki moli, se je treba srečati na cesti in med ljudmi, ne pa v cerkvi. Zato te čakam zunaj.

**Živeti evharistijo – biti razpet med Bogom in sočlovekom**

Živeti evharistijo pomeni, dati sebe na razpolago Bogu (Cerkveni oče Serafin Serovski)

* Vsaka liturgija, v kateri voditelj ali udeleženec išče in izpostavlja sebe, ne more biti evharistija. Evharistija postane takrat, ko daš sebe na razpolago Bogu.
* Dokler iščem svojo potrditev v evharistiji, to ni to!
* **Bistvo je, dati sebe na razpolago Bogu, da lahko On deluje v meni in po meni**
  + Duhovnik dvigne roko nad hostijo in vino – drugo dela Sv. Duh.
  + Duhovnik blagoslavlja in daje odvezo – odpušča Sv. Duh …
  + Duhovnik naredi gesto, Sveti Duh naredi dejanje in spremembo.
* Moliti, dobro delati, častiti, slaviti … ni dovolj. **To zna in zmore tudi hudi duh!**
* **Česar pa hudi duh nikakor ne zmore, pa je:** **Ne more dati sebe na razpolago Bogu …**
* **To je lahko tudi test za nas**, ali je molitev in evharistija prava …

**Človek lahko rešuje sebe samo, če zmore dati sebe na razpolago Bogu.**

* Ko se je pripravljen odpovedati svojemu individuumu, lahko začne Bog delati v njem.
* Človek lahko pride v Božje kraljestvo samo po tem, kar je daroval.
* **Sv. Avguštin pravi, da bomo šli v nebesa skupaj s krščanskim občestvom, s katerim smo bili zedinjeni tukaj na Zemlji.** V nebesa gremo skupaj v pekel pa vsak sam.
* Nagnjeni smo k temu, da ko bomo prišli pred Boga in pred svetnike, bo vsak želel pokazal, kaj je naredil dobrega, da bi si s tem zagotovil bivanje v nebesih …
* Toda, kaj je tisto, kar nam bo odprlo pot v nebesa?
  + Sveti, ki bodo prepoznali moj glas ob nebeških vratih bodo »vzkliknili«:
    - Ta glas nas je tolažil …
    - Ta glas nam je znan, ker nam je pomagal
    - To je glas, ki me je spremljal
    - To je tisti, ki mi je avto popravil,
    - To je bil tisti, ki mi je posodil denar, ko sem bil v stiski
    - Te roke so mi dale jesti ali piti, ko sem bil sestradan …

Neka zgodba pripoveduje, kako je nekdo sanjal, da se je znašel v zraku – med nebom in zemljo:

* Zagledal je, da visi med nebom in zemljo in visi na čebuli …
* Prosil je v nebo, naj mu vendar pošljejo kakšno oporo ali vrv, da se reši in pride v nebesa, saj se boji, da bi se čebula strgala …
* Takrat pa je slišal glas, da je čebula edina stvar, ki jo je delil ljudem in če je z njo naredil dovolj dobrega, ga bo že obdržala, da bo lahko po njej prišel v nebesa

(Rupnik – predavanje v Stični)

* V pekel bomo šli sami – vsak sam
* V nebesa bomo šli skupaj – v Cerkvi – občestvu

**Živeti evharistijo za večnost pomeni zaviti svoje življenje v povoje ljubezni …**

Zato lahko rečemo kot odgovor na današnji čas:

* Tako lačni smo evharistije – pristnih odnosov, a si jo narobe predstavljamo …
* V veliko trenutno tolažbo nam je virtualni svet, ki nam predstavlja mrežo odnosov, ki so pa žal samo virtualni …
* Virtualni svet nam daje navidezno bližino in povezanost, a to je le navidezno …

**CONNETTERE – povezati se v odnos – internet …**

* To je lažje, kakor stopiti v osebni odnos …
* Ko mi je v virtualnem svetu težko v nekem odnosu, se lahko »diskonektam« in sem spet sam dokler ponovno ne pogrešam nekoga … in se spet »konektam«
* Živeti bližino v virtualnem svetu je veliko lažje, saj nisem ranljiv
* Evharistija – pristen odnos pa je ravno v tem, da smo ranljivi v odnosih in prav v tej ranljivosti in darovanju lahko dajemo in prejemamo največ.

**Danes je prav zato »najpomembnejša ura« – zlata ura za Cerkev, da bi slišala ta kri po odnosu …**

* **Vse kriči, ker išče obličje, s katerim bi se lahko srečali in se zazrli vanj …**
* Vse kriči po druženju, a je to le na hitro zadovoljeno z virtualnim svetom …
* Vsi – mladi in stari iščejo obličje, obraz, oči, ki jih bodo opazile, občudovale, vprašale, kaj se s teboj dogaja, kaj mi želiš povedati …
* Facebook in druga virtualna omrežja so odgovor na to hrepenenje in iskanje …
* **Žal pa se za vsakim tem hrepenenjem po gledanju obličja prekine povezava – »disconnettere« … in smo spet sami.**

**III.**

Moje vsakdanje življenje, delo in preizkušnje dobijo svoj smisel v evharistiji

Vračam se prvemu delu – bogastvo ali naveličanost ob evharistiji …

**EVHARISTIJA je STIČIŠČE:**

* Med menoj in Bogom v Kristusu po Sv. Duhu
* Med menoj in brati ter sestrami
* Med menoj in mojim konkretnim delom
* Med mojim trpljenjem in Bogom
* Med mojim veseljem in Bogom
* Med mojim poslanstvom in Bogom

**Evharistija = moje delo, ki je darovano bližnjim in Bogu**

* Kmet na njivi ali v hlevu …, ki zmore iz dneva v dan izročati in darovati …
* Mati, ki rojeva in skrbi za otroka – hrana, previjanje, dojenje, darovanje …
* Žena, ki skrbi za gospodinjstvo…, darovanje …
* Oče, ki skrbi za preživetje družine, izgorevanje – darovanje
* Učitelj, ki z ljubeznijo podaja znanje, darovanje ne le znanja, ampak sebe …
* Otrok, ki se uči in pripravlja na življenje, izgublja – daruje svoj ego in rast …
* Duhovnik, ki živi z ljudmi in za njih, postaja »cev« po kateri Bog prihaja med ljudi.
* Zdravnik, ki se vsakodnevno izobražuje, da bi pomagal ljudem v bolezni …
* Prodajalec, ki poskrbi, da lahko proizvajalec odda izdelek in ga potrošnik uporabi …

Evharistija je zelo konkretna, zelo prizemljena in prežeta z odnosom.

Drugače ji ne moremo reči evharistija …

**Najmočnejše sporočilo grozdja in pšenice je prav v tem:**

**Pšenični klas** ne more postati kruh, če se ne pusti požeti, zmlatiti, očistiti plev, zmleti in postati moka …

**Grozdna jagoda** ne more postati vino, če se poprej ne pusti odtrgati, zmleti, sprešati in očistiti odpadlih snovi …

Zdaj smo na vrsti mi!!!

**Pesem:** Rad bi ti prinesel dar …

**Priprava na mašo**

Da se pripravimo na evharistijo, se moramo zavedati tistega delčka svojega življenja, ki ga želimo darovati Bogu, npr. kakšnega talenta, lastnosti, daru, osebne značilnosti, sozakonca, odnosa, šibkosti, bolezni, cilja ….

***Izročimo delček sebe, svoje družine, saj je nemogoče izročite sebe vsega naenkrat.***

***Povabim družine, da pomislijo – vsak zase in kot družina, kaj želijo danes še posebej izročiti Jezusu.***

***To napišejo na kartonček izrezan v obliki hostije in kaplje krvi.***

*Ko imajo vsi izbrano 'osebno témo' za sveto mašo, sledi skupna priprava:*

Na začetku svete maše vstopimo z 'osebno témo' pred Gospoda … V imenu Očeta …

Nato prosimo Boga za odpuščanje za vso sebičnost in druge grešnosti, ki so povezane z 'osebno témo' …. Zavejmo se svoje majhnosti, ko stopamo pred Boga.

Ko bomo priznali svojo grešnost, bomo začutili veličino Božjega usmiljenja in bomo slavili Boga.

Pri prepevanju slave, slavimo tudi mi Boga za vse čudeže, ki so povezani z 'osebno témo'.

Sledi Božja beseda. Prisluhnimo ji, jo sprejmimo v srce in ji dovolimo, da nam pomaga razumeti 'osebno témo', da jo osvetli. Ko Božja beseda pronica v nas, podobno kot dež v zemljo, nam Sveti Duh pomaga, da se bolj zavemo darovanja svojega življenja. Tako bo Sveti Duh nagovarjal našo 'osebno témo'. Osebno nas bo nagovoril. V srcu bomo zaznali, kaj nas opogumlja, kaj vodi, kaj ovira …

Sledi evharistično bogoslužje, ko najprej s kruhom in vinom prinesemo na oltar našo 'osebno témo'. Popolnoma jo izročimo Bogu. Tako bo postala eno s kruhom in vinom, to je z Jezusom Kristusom. Ko bo duhovnik klical Svetega Duha, da spremeni kruh in vino v Kristusovo telo in kri, bo tudi naša 'osebna téma' postala Njegovo telo in kri, posvečena. Postala bo del stiske in veselja vsega občestva, živih, svetih in rajnih.

In ob koncu evharističnega dela, ko duhovnik moli: »Po Kristusu, s Kristusom in v Kristusu, tebi, vsemogočnemu Bogu Očetu, v občestvu Svetega Duha, vsa čast in slava na vse veke vekov. Amen.«

Naša 'osebna téma', ki je preobražena in poduhovljena v nekaj večjega, božjega, se pridruži Jezusovi daritvi in Očetu daje popolno slavo. »Amen« na koncu molitve je ena najpomembnejših besed med tem obhajanjem. Izraža našo besedno privolitev k vsemu, kar se je zgodilo do tega trenutka. S to pritrditvijo privolimo, da hočemo svoje življenje resnično izročiti Bogu, in želimo, da nas On spremeni.

Tretji del evharističnega slavja je obhajilo, ko se združimo z Bogom. Z Bogom in brati in sestrami postanemo eno. Na ta trenutek nas pripravi tudi pozdrav miru. S katerim izražamo, da Jezusa ne želimo posnemati le v besedi, ampak tudi v dejanju.

Taki smo končno pripravljeni sprejeti Jezusa, On bo preobrazil naše življenje.

Naša 'osebna téma' se je po daritvi preobrazila. Ker smo se odrekli vsaki sebični zahtevi do nje, more postati izpolnjena z Bogom. Če gre za moč, ne bo več služila našemu egu, temveč Božjemu kraljestvu. Če gre za šibkost, bo prenovljena in ozdravljena; če gre za stisko, jo bo Jezus napolnil s svojo ljubeznijo, če ….

Prejem obhajila nas združi z drugimi. Če si ne želimo ostati povezani z drugimi, ne bi smeli prejeti obhajila. Če pa smo se zato odločili, si moramo za to v vsakdanjem življenju prizadevati.

Zaključni obred izraža našo hvaležnost in trdno upanje, da Bog zares deluje v nas in v družini. Od maše odidemo poslani od Boga, odgovorni za tisti del, ki smo ga darovali Bogu in za to, da sprejmemo to, kar je Bog tej naši 'osebni témi' dodal. Odidemo s poslanstvom, da bi postali Božje ljudstvo bolj kot prej.

PROGRAM ZA OTROKE 3-10 LET

|  |  |  |  |  |
| --- | --- | --- | --- | --- |
| SOBOTA | **1. sklop** | 9.00–12.30 | 3h 30’ | Evharistija = praznovanje |
| **2. sklop** | 15.30–17.30 | 2h 00' | Evharistija = odnos |
| NEDELJA | **3. sklop** | 9.00–11.00 | 2h 00’ | Evharistija = način življenja |

Otroci bodo preko različnih iger in dejavnosti zbirali delčke svete maše ter jih lepili v svoje zvezke. Ob koncu vikenda bo tako vsak otrok imel svojo lastno knjižico.

**1. SKLOP:** evharistija = praznovanje

**Igra spoznavanja:** Otroci si med seboj podajajo žogo. Vsak, ki prejme žogo pove svoje ime, eno posebnost o sebi in kaj je prva stvar na katero pomisli, ko sliši besedno zvezo: sveta maša. Igra se zaključi, ko se vsi otroci predstavijo.

**Predstavitev teme vikenda in knjižice:** Animator predstavi otrokom temo vikenda (evharistija) in knjižico, v katero bodo skozi vikend lepili, pisali in risali. Povabi jih, da se za to knjižico močno potrudijo, saj jo bodo v nedeljo pokazali staršem ter jo nato odnesli domov.

**Sveta maša in njeni deli:**

Polovica udeležencev si okrog pasu zaveže daljše trakove (1,5 m), tako da pas zadaj pada proti tlom. Ti se postavijo 3 m pred ostale otroke. Na znak vsi stečejo. Tisti brez trakov lovijo ostale (vsak svojega). Ujamejo ga tako, da ga z roko potegnejo za pas. Ko je nekdo ulovljen, se ne premika več, lovilci pa si nato med seboj pomagajo, da polovijo vse trakove.

**NAUK:** *V tej igri ste skušali ustaviti tiste, ki so bežali. Tudi pri sveti maši se je potrebno ustaviti. To se na zunaj kaže tako, da po cerkvi ne tekamo in kričimo. Na znotraj pa tako, da svoje misli obrnemo k Bogu, utihnemo in prisluhnemu.*

Vsak od otrok dobi listek z napisom: **USTAVI SE in slikico**. Prilepijo jo v svojo knjižico.

Otroci morajo s skupnimi močmi postaviti kar se le da visok stolp iz lesenih ploščič (ploščice vzamemo iz namizne igre). Narediti morajo stolp, ki bo dovolj trden, da bo na njem stal zvonček. Ko menijo, da jim je uspelo, animator izmeri višino in na stolp položi zvonček.

\*\*\* Igro lahko otežimo tako, da jih razdelimo v dve skupini. Skupini nato tekmujeta med seboj, katera bo zgradila višji stolp.

**NAUK:** *Zvonček nam oznani, da se je pričela sveta maša (začetni obred).*

Vsak od otrok nariše v svojo knjižico **ZVONČEK** in ga pobarva.

Animator otrokom razdeli reference iz Svetega pisma, otroci pa nato iščejo stavke. Pustimo, da se učijo eden od drugega. Če ne znajo, animator pomaga. Predlagane reference: Luka 18,27; Matej 1,28; Janez 3,16; 2 Korinčanom 12,9; Pregovori 3,5-6; Filipljanom 4,13; 2 Korinčanom 9,8; Rimljanom 8,28; Rimljanom 8,1; 2 Timotej 1,7; 1 Peter 5,7; Hebrejcem 13,5;

**NAUK:** *V Svetem pismu je zapisana Božja beseda. Otroci povedo, kdaj pri maši poslušamo Božjo besedo: berila, psalm, evangelij in vrstica (aleluja).*

Vsak otrok v svojo knjižico zapiše **STAVEK** iz Svetega pisma, ki mu je najbolj všeč (po potrebi mu pri tem pomaga animator).

Animator postavi pred otroke pomešana semena in pesek. Njihova naloga jem da ločijo semena od ostalega.

**NAUK:** Iz čistih pšeničnih semen naredimo moko, ki jo potrebujemo za hostijo - tisti kruh, ki bo pri maši postal Jezusovo telo. V katerem delu svete maše se zgodi spremenjenje? V evharističnem delu, med povzdigovanjem. Evharistični del se prične z darovanjem.

Vsak otrok si prilepi **PŠENIČNA ZRNA** na narisano hostijo v knjižici.

Animator pokaže otrokom predmet, katerega dvojnik je skrit nekje v bližini. Otroci bodo vsak zase skušali najti predmet. Ko ga najdejo, pridejo do animatorja in mu povedo, kje je predmet skrit ter sedejo na tla. Igra traja toliko časa, kolikor dolgo otroci iščejo predmet.

**NAUK:** Pri tej igri ste iskali nek predmet. In bili ste veseli, ko vam ga je uspelo najti. Tudi pri maši ljudje pogosto nekaj iščemo. Nekateri pridejo, da bi tam našli tolažbo. Ali pa moč, da bodo lahko vztrajali v dobrem. Iščejo odgovor, kako se odločiti. Želijo slišati Gospoda. Želijo se mu na nek način stisniti v objem. Želijo ga prejeti. Kje pa je Jezus v cerkvi? Kam ga duhovnik »pospravi« po obhajilu? V tabernakelj. S tem dejanjem zaključi evharistično bogoslužje.

Vsak otrok dobi listek s **SLIKO TABERNAKLJA**. Prilepi si jo v knjižico.

Skupina izbere enega člana – zapisovalca. Ta ostane na eni strani, ostali se postavijo za črto precej proč. Animator vsakemu teh igralcev da listek z besedo ali besedno zvezo. Njihova naloga je, da listek varno prinesejo do zapisovalca, ki bo sestavil besedilo. Na znak lahko stečejo, pri tem pa jih ovirajo animatorji, ki jim, ko jih ujamejo, vzamejo listek. Teh listkov ni mogoče več dobiti.

\*\*\*Animatorji naj vzamejo največ 3-5 besed, sicer otroci ne bodo mogli razvozlati vsebine.

**NAUK:** Po koncu vsake svete maše je naša naloga, da veselo novico prenesemo tudi drugim ljudem. Če nismo dobro poslušali med mašo, pa je tako kot pri tem sporočilu, kjer nekatere besede manjkajo.

Vsak otrok dobi nalogo, da posluša med današnjo sveto mašo in po njej v knjižico zapiše **MISEL/CITAT**, ki mu je bila najbolj všeč.

--------------------------------- **Odmor: 10 - 15 min** --------------------------------

Z otroki se odpravimo v kapelo, kjer si pobližje ogledamo vse predmete, ki jih najdemo na oltarju/ambonu: prt, sveči, križ, patena, ciborij, cvetje, kelih, misal, monštranca ...

Za vsak predmet pogledamo kakšen je in kakšno vlogo ima pri sveti maši.

Ob koncu te dejavnosti otroci v knjižici na **SLIKO OLTARJA** dopišejo imena posameznih predmetov.

Odpravimo se še v zakristijo, kjer si v živo ogledamo mašne plašče in njihove barve. Pogovorimo se, kdaj duhovnik obleče posamezni plašč in kaj določena barva simbolizira.

**Bela:** označuje svetlobo, praznik, veselje, nedolžnost in jo uporabljamo v božičnem in velikonočnem času ter ob nekaterih drugih praznikih (npr. Marijini prazniki).

**Rdeča:** označuje kri in mučeništvo, ogenj in ognjevito pričevanje, zato jo uporabljamo na binkošti in na godove mučencev.

**Zelena:** označuje upanje in pričakovanje, zato jo uporabljamo v navadnem, neprazničnem času leta.

**Vijolična:** pomeni spokornost in spreobrnenje, zato jo uporabljamo v adventnem in postnem času.

Otroci v knjižici pravilno pobarvajo **MAŠNE PLAŠČE.**

**2. Sklop:** evharistija = odnos

Za začetek kateheze se lahko z otroki igramo kakšno krajšo igro (po želji animatorja).

V začetku, ko stopimo v cerkev, se pokrižamo. S konico prstov se dotaknemo blagoslovljene vode ter nato z roko zaznamujemo čelo, prsi in ramena (veliki križ). Čelo predstavlja naš razum, srce predstavlja voljo in čustva, rameni pa predstavljata delo in sploh našo dejavnost. Vsakokrat torej, ko se pokrižamo, prosimo Gospoda, naj navdihuje naše misli, krepi našo voljo, vodi naša čustva in nas spremlja pri vsem kar delamo. Pokrižanje z blagoslovljeno vodo pa nas spomni tudi na naš krst, pri katerem smo postali Božji otroci.

Podoben pomen ima tudi mali križ pri katerem se pokrižamo na čelo, usta in prsi. Tu Gospoda prosimo naj vodi naš razum, naše besede in naša dejanja.

Z otroki to pridno zvadimo in jih naučimo, kako se pravilno pokrižati.

Poklek je znamenje spoštovanja. Predvsem pa z njim izražamo svojo ponižnost in podrejenost, kaže pa tudi našo pripravljenost, da bi koga častili. Zato kristjani poklekamo samo pred Sveto Trojico in pred tistim, ki jo predstavlja.

Z otroki pridno zvadimo tudi način pravilnega pokleka pred Sveto Trojico.

Otroci po pogovoru označijo **PRAVILEN NAČIN POKRIŽANJA IN POKLEKA** na sliki v knjižici.

--------------------------------- **Odmor: 10 - 15 min** --------------------------------

Z otroki preberemo odlomek o zadnji večerji. Po branju odlomek obnovimo. Nato pa se pogovorimo o tem, kaj jih je nagovorilo, jim bilo zanimivo, zabavno. Vprašamo jih tudi, če česa ne razumejo.

Otroke povabimo, da se postavijo v pare. Vsak par nato skupaj sledi navodilom animatorja. Otroke povabimo, da z mimiko telesa pokažejo, kako izgleda, ko: si na prijatelja jezen, je tvoj prijatelj žalosten, sta oba vesela, vama je dolgčas, sta bolna ... se imata rada.

Opozorimo jih na to, kako stojijo, ko se imajo radi. Predvidoma bodo stali tesno skupaj, mogoče celo objeti. In to je povsem normalno! Človek, ki ima nekoga rad, želi biti drugemu blizu, ga objeti, se z njim družiti, pogovarjati, igrati.

Nato otroke povabimo, da vsak vzame en piškot in ga poje. Kaj se zgodi s tem piškotom? Gre v želodec in nato ga kri raznese po vsem telesu. Daje nam energijo in moč.

In pomislite ... Kot Kristjani verujemo, da je posvečena hostija pravzaprav Kristusovo telo ... in mi to hostijo med sveto mašo pojemo. Pravzaprav pojemo Boga. In Bog takrat dobesedno pride v nas. In nato ga naša kri raznese po vsem telesu.

Navadno hrano naše telo spreminja v svoje celice, tako da postanejo njene hranljive snovi del našega telesa. Poleg tega nam daje moč in energijo za naše delovanje. Pri Sveti hostiji pa gre za obraten proces. Ko pride Jezus v nas stori, da se mi spreminjamo vanj in postanemo njemu podobni. Ne spreminja se Jezus v mene, ampak se jaz spreminjam in postajam podoben Njemu. Pri zauživanju Svete Evharistije se mi spreminjamo v ude in telo Jezusa Kristusa.

Sv. Evharistija naredi na duhovnem področju, to kar stori hrana na telesnem področju. Torej ohranja duhovno kondicijo, jo povečuje in ozdravlja bolne dele.

**Zakaj nam je torej Bog dal hostijo? Ker nas ima rad. Ker si želi biti blizu nas – tako kot vsak naš dober prijatelj. Ker si želi biti v nas. In ker ve, da mi to potrebujemo.**

Otroci naj nato narišejo v knjižico sebe in Jezusa, kot njihovega najboljšega prijatelja, ki je vedno ob njih in jih ima rad.

Do konca kateheze je nato prosto – po želji animatorja, ki naj v tem času vodi kakšno igro.

**3. SKLOP:** evharistija = način življenja

Igra za uvod (animator jo izbere po želji).

Z otroci preberemo **odlomek iz Svetega Pisma** (zapisanega imajo v knjižici), ki govori o zadnji večerji. Nato se z njimi pogovorimo: Kdo nastopa v odlomku? Kje se Jezus in apostoli nahajajo? Kaj počnejo? Kaj počne Jezus? Ob vprašanju – Kaj počne Jezus? – otroke povabimo, da se razdelijo v pare in naj najprej eden od njih opravi naloge, ki so napisane spodaj. Potem enako stori še drugi prvemu.

* Tisti, ki prvi streže, naj prinese tistemu s komer je v paru copate, ki jih ta pred tem sezuje in odloži na kup skupaj z ostalimi.
* Potem, naj prinese kozarec vode. Vodo in kozarce pripravimo na mizi.
* Nariše naj mu risbico, ki si jo želi. Vsak otrok naj zato pove, kaj bi želel, da mu drugi nariše. (predmet, žival, osebo, simbol…).
* Otroke nato vprašamo: Kako ste se počutili ob tem, ko so stregli in delali dobro prijatelju. Vprašamo jih tudi, kako so se počutili, ko so prejemali usluge.

(Tudi Jezus je učencem pokazal, kako morajo učenci drug drugemu umivati noge in si tako pomagati. Umivanje nog pomeni tudi drug drugemu odpuščati greh. Greh nas naredi neobčutljive, grobe, nasilne. Imeti bose noge, pa pomeni biti občutljiv za drugega.

Skupna naloga je, da bosi prehodimo krajšo razdaljo in občutimo mrzla, hrapava tla pod nogami.

Nato se z otroci dalje pogovarjamo o odlomku: Kaj se zgodi potem? Kaj počnejo učenci? Kaj je naredil Jezus? ... **Spremenil je kruh in vino v svoje telo in kri ter nam naročil, da naj to delamo v njegov spomin.**

Ok, mi nimamo sposobnosti kot jih je imel On. Ne moremo spreminjati stvari kot On. Ampak, kaj je potem Jezus mislil, ko je rekel – to delajte v moj spomin?

**Podaril nam je sam sebe** – svoje telo in kri. Tudi mi imamo darove, ki jih lahko podarimo. Nekdo zna dobro peči in preseneti prijatelja s slaščico. Drugi ima dar petja in zapoje prijatelju, da ga razvedri. ... Kako lahko tudi jaz podarim drugim »sebe« - svoj čas, darove, misli, skrbi, dobra dela, želje ... ? Z otroci se pogovorimo o njihovih darovih, talentih in kako lahko z njimi drugim naredijo nekaj dobrega za druge.

V knjižico zapišejo svoje talente in dobra dela (**TO DELAJTE V MOJ SPOMIN**).

Otroke razdelimo v skupine po 3. Imajo 20 min časa, da pripravijo kratko igro, skeč o tem, kako lahko sami sebe darujejo za druge, tj. svoje darove, talente porabijo za dobro drugega. Nato te igre odigrajo pred drugimi v skupini.

--------------------------------- **Odmor: 10 - 15 min** --------------------------------

Sprehod ali igre po želji, druženje

Priprava na Sveto mašo

Zadnjih 10 minut namenimo **molitvi 1 desetke rožnega venca** po namenu otrok.

PROGRAM ZA OTROKE 10-13 LET

|  |  |  |  |  |
| --- | --- | --- | --- | --- |
| SOBOTA | **1. sklop** | 9.00–12.30 | 3h 30’ | Evharistija = praznovanje |
| **2. sklop** | 15.30–17.30 | 2h 00' | Evharistija = odnos |
| NEDELJA | **3. sklop** | 9.00–11.00 | 2h 00’ | Evharistija = način življenja |

**1. SKLOP:** evharistija = praznovanje

**Igra spoznavanja:** Otroci se predstavijo v krogu tako da vsak pove svoje ime. Poleg tega naj vsak pove, kaj mu je pri sv. Maši najboljše. Ko je na vrsti naslednji, mora ponoviti imena vseh predhodnikov in kar so ti povedali, da jim je pri sv. Maši najboljše.

**Predstavitev teme vikenda in knjižice:** Animator predstavi otrokom temo vikenda (evharistija) in knjižico, v katero bodo skozi vikend lepili, pisali in risali. Povabi jih, da se za to knjižico potrudijo, saj jo bodo v nedeljo pokazali staršem ter jo nato odnesli domov.

**1. Dinamika**

Vsak otrok naj nariše svojo ladjo. Na njej ne smejo manjkati elementi, ki so napisani spodaj v levem stolpcu. Animator jih lahko narekuje. Ko dokončajo svojo risbo jim animator razloži, da je večina naših cerkva zgrajenih v obliki ladje in da lahko stvari na ladji primerjamo s stvarmi v cerkvi. Zato naj na svoje elemente na ladji napišejo imena stvari, ki jih najdemo v cerkvi. Animator naj jim narekuje poimenovanja posameznih predmetov, ki so zapisana na desni strani stolpca.

|  |  |
| --- | --- |
| Trup in krov ladje z ograjo | Glavna ladja v cerkvi s klopmi |
| Kabina za kapitana in krmilo | Oltar, tabernakelj in ambon |
| Jadro | Zvonik, zvonovi, križ |
| Vhod v ladjo | Krstni kamen, vrata v cerkev |
| Rešilni čoln | Spovednica |
| Sidro | Svetniki, relikvije |

Ob risbah se lahko na kratko pogovorijo še katero mesto na ladji in v cerkvi zasedejo oni. Kako sodelujejo pri maši.

**2. Dinamika**

Animator položi na tla listke z napisi posameznih delov maše. Otroci jih morajo razporediti po pravilnem vrstnem redu. Ob tem se lahko pogovorijo o pomenu posameznega dela sv. maše.

**3. Dinamika**

Animator otrokom razdeli reference iz Svetega pisma, otroci pa nato iščejo stavke. Pustimo, da se učijo eden od drugega. Če ne znajo, animator pomaga. Predlagane reference: Luka 18,27; Matej 1,28; Janez 3,16; 2 Korinčanom 12,9; Pregovori 3,5-6; Filipljanom 4,13; 2 Korinčanom 9,8; Rimljanom 8,28; Rimljanom 8,1; 2 Timotej 1,7; 1 Peter 5,7; Hebrejcem 13,5;

**NAUK:** *V Svetem pismu je zapisana Božja beseda. Otroci povedo, kdaj pri maši poslušamo Božjo besedo: berila, psalm, evangelij.*

Vsak otrok v svojo knjižico zapiše **STAVEK** iz Svetega pisma, ki mu je najbolj všeč (po potrebi mu pri tem pomaga animator).

**4. Dinamika**

Otroke peljemo v kapelo in zakristijo, kjer jim pokažemo vse, kar potrebujemo za obhajanje svete maše: korporal, pala, purifikatorij, kelih, patena, ciborij, hostije, vrček z vinom, vrček z vodo, lavabo, misal, lekcionar. Otroci si vse ogledajo in nato vse to znesemo v kapelo/cerkev, kjer pripravimo za sveto mašo (lahko to naredimo dan kasneje, če sv. maše ni ta dan na urniku). Misal položimo na oltar in lekcionar na ambon, vse ostalo pa pripravimo na mizico za sodelovanje pri darovanju. Predmete pripravi in razloži duhovnik, ali animator, ki jih dobro pozna.

**2. Sklop:** evharistija = odnos

**1. Dinamika**

V tej igri bodo morali otroci ugotoviti, katero telesno držo morajo zavzeti v posameznem delu maše. Poleg glavnih treh drž: stoja, sedenje in klečanje. Morajo narediti še posamezne kretnje, ki so za tisti del določene. Animator začne naštevati dele maše:

|  |  |
| --- | --- |
| Vstop | stoja, križ |
| Kesanje | stoja, trkanje na srce |
| Božja beseda | sedenje |
| Evangelij | stoja, mali križ |
| Pridiga | sedenje |
| Vera | stoja |
| Prošnje | stoja |
| Darovanje | sedenje |
| Posvečenje | klečanje |
| Oče naš | stoja |
| Obhajilo | hoja |
| Zahvala | Klečanje |
| Oznanila | sedenje |
| Blagoslov | stoja, križ |

**2. Dinamika**

Najprej preberejo Sveto pisemski odlomek iz zadnje večerje Mr. 14. 12-17, 22-26.

Medtem ko so jedli, je vzel kruh, ga blagoslovil, ga razlomil, jim ga dal in rekel: »Vzemite, to je moje telo.« Nato je vzel kelih, se zahvalil, jim ga dal in vsi so pili iz njega. In rekel jim je: »To je moja kri zaveze, ki se preliva za mnoge. Resnično, povem vam: Ne bom več pil od sadu vinske trte do tistega dne, ko bom pil novega v Božjem kraljestvu.« In ko so odpeli hvalnico, so odšli proti Oljski gori.

V sredino postavimo žitne klase in grozd grozdja. Vsak otrok dobi svoj klas in iz njega izlušči vsa semena in jih očisti plev. Pri tem naj pazi, da se kdo ne poreže, ker so pleva žita ostra in se ob njih lahko ranimo. Med tem, ko otroci luščijo semena jim animator pove ali prebere pomen obdelave semena in peko kruha, ki jo poveže z našo pripravo na sveto mašo.

* **PŠENIČNO ZRNJE**, zraste v klasu, tako tudi mi ne moremo rasti, če nismo v Cerkvi, v občestvu, v skupnosti.
* **Steblo,** je podoba Kristusa, ki nas kristjane dvigne nad zemljo, da bi na svet ne gledali samo z očmi sveta, ampak tudi z očmi Boga in večnega življenja.
* **Pleve.** Vsako zrnje je obdano s plevami. Pleve nas ob dotiku reže in rani tako kot nas rani greh. Človek je v svojem jedru dober, kot je dobro pšenično seme, vendar se mora za pripravo dobrega kruha očistiti plev, sicer iz njega ne bo dobre moke. Kristjan se mora pred obhajanjem svete maše očistiti grehov, zato gre v spovednico, kjer se znebimo nepotrebnega balasta greha.
* **Očiščeno zrnje**. Zrnje mora biti strto, zmleto, če hočemo, da iz njega naredimo kruh. Takšno mora biti tudi naše življenje. Za nekoga se moramo darovati. Kristjani ne živimo samemu sebi, ampak živimo in ljubimo Boga in bližnjega tako da se za njih darujemo. Najboljša pot darovanja je pot družinskega poklica kot oče ali mati, ali duhovnega poklica, kot duhovnik, redovnica, redovnik.
* **Moka,** brez vode, soli in kvasa je neužitna. Takšno je tudi naše življenje. Brez krsta, ko nas Bog prepoji in Božje besede, ki začini naše življenje, ostajamo za ta svet neužitni kristjani.
* **Pečica,** je podoba Svetega Duha, ki naše življenje napravi dišeče in okusno, kakor je okusen sveže pečeni kruh. Kakor testo samo po sebi ni okusno in dobro prebavljivo, takšni smo tudi mi, če smo brez milosti Svetega Duha. On v nas vname gorečnost in nas spodbuja za dobro.
* **Kruh.** Je osnovna jed za človeka. Edino kruha se človeku nikoli ne upre. Jezus je hotel med nami ostati v Evharistiji pod podobo kruha, da bi vsak iz med nas vedel, da brez Njega ne moremo živeti in da je On edini, ki nas ne bo nikoli v življenju razočaral ali pustil same.

Iz semen naredimo **na plakatu obris hostije in keliha**. V tem delu naredimo najprej obris hostije, ki ima na sredi napis IHS. Ko govorimo o grozdju naredimo iz pšeničnih semen še obris keliha. Plakat lahko odnesemo k sveti maši pred oltar. Za to potrebujemo material: še dodatna pšenična zrna, plakat z obrisom hostije, ki ima na sredini napis IHS, lepilo).

Ob tej dejavnosti lahko prisluhnemo zgodbi o pšeničnem zrnu, ki se ni hotelo darovati.

*V žitnici je bilo spravljeno mnogo zrnc pšenice, ki je čakalo na tisti dan, ko jih bo kmet koristno uporabil. Zrnca so se spraševala, le za kaj me bo kmet izbral. Morda bom šlo v zemljo in rodilo mnogo novih semen. Morda pa me bo kmet dal v mlin, da bom postalo moka in potem kruh. Eno izmed zrnc pa se je uprlo in se v žitnici skrilo. Ni hotelo biti posejano. Ni hotelo umreti. Ni se hotelo žrtvovati. Hotelo je rešiti svoje življenje. Ni hotelo postati kruh. Ni hotelo biti prineseno na mizo. Ni hotelo biti blagoslovljeno in razdeljeno. Ni hotelo dati življenja. Ni hotelo dati veselja.*

*Nekega dne je prišel kmet. Skupaj s prahom iz žitnice je pometel tudi zrno pšenice in ga vrgel v smeti.*

Poglejmo si, kaj pa se je zgodilo s pšenico, ki se je darovala … Na eni mizi najdemo zrno, vrženo v smeti, na drugi pa zdrobljeno pšenico, ki postane moka. (Pokažem moko.)

**Jezus sam pravi: *"Če pšenično zrno ne pade v zemljo in ne umre, ostane samo; če pa umre, obrodi obilo sadu.« (Jn 12,24)***

Ko se hranimo z Jezusovim telesom, prihaja Jezus v naše srce. Želi se preko naših besed, dejanj darovati. Jezus vsakega izmed nas kliče k življenjskemu darovanju. Nekatere v sveti zakon, da se kot mame in očetje darujejo v družini. Nekatere pa Bog kliče v posvečeno življenje (duhovniki, redovniki, redovnice), da bi svoje življenje na poseben način darovali za oznanjevanje Božje ljubezni v svetu.

**GROZDJE**: Po razmišljanju o pšeničnem zrnu, naj animator vzame grozd grozdja in vsak si iz njega odtrga eno jagodo grozdja. Animatorj jih potem vpraša.

Kje je zrasla vaša jagoda grozdja? Na grozdu torej skupaj z drugimi. Kot pšenično seme, tako tudi drug simbol vino, ki ga je Jezusa izbral, se prideluje iz grozdja, ki ima sad na katerem je veliko jagod grozdja.

* **Pecljanje:** Preden grozdje zmeljejo in vržejo stiskalnico, ga specljajo, kar pomeni, da jagode odtrgajo s peclja. Peclji, ki jagode povezujejo med seboj imajo v sebi veliko vlaknine in lesnega tanina, ki bi soku in potem vinu pridal grenak okus, zato ga je potrebno ločiti. Ob tem lahko razmišljamo, kaj v moje življenje prinaša grenkobo, otožnost, žalost. Prav gotovo je to greh. Da bi Jezus iz nas naredil dober sok in vino se moramo osvoboditi vezi grehov pri sv. Spovedi.
* **stiskalnica:** Jagode grozdja, dajo od sebe najboljši sok, ko jih stisnemo. Stiskanje ne sme biti pretežko, da skupaj s sredico jagode ne poškodujemo še semen v jagodi. Ta semena bi ravno tako dala soku grenak okus. Jezus nam pravi, da ne bo nobenega preizkušal preko mere. Ko pa pridemo v razne preizkušnje takrat imamo priložnost, da se izkaže naša vera in zaupanje v Božjo pomoč. Prav preko tega, bomo pričevali in dali svetu najboljše od sebe.
* **žlahtenje:** Mošt je potrebno zoreti v zaprtem ravno prav zračnem prostoru, da iz mošta nastane vino. Kletar se mora točno držati pravil zorenja sicer bo iz mošta nastalo slabo vino. Zapovedi nas lahko v življenju na videz omejujejo, vendar nam v resnici pomagajo, da bomo postali dobri kristjani in pošteni državljani in srečni ljudje. Zato se pustimo vzgajati Kristusu.

**Peka hostij:**

Vsi skupaj pripravimo testo za hostije. Testo spečemo s pomočjo posebne pečice in iz njega izrežemo hostije, ki jih bomo uporabili pri sv. Maši.

**3. SKLOP:** evharistija = način življenja

**Zgodba: Ivan Cankar – Sveto obhajilo**

Petero nas je bilo. Sedeli smo za mizo in smo čakali. Spočetka smo se smejali in razgovarjali, nato smo igrali domino, naposled smo se naveličali ter smo umolknili.

Najstarejši sestri je bilo trinajst let, najmlajšemu bratcu pet. V srcih pa smo bili stari: poznali smo skrb in strah.

Kadar so se zunaj oglasili koraki, smo se ozrli proti durim. Strmeli smo z velikimi očmi in odprtimi usti, sapa nam je zastajala.

»Prihaja!«

Koraki so utihnili, spogledali smo se molče; oči so bile solzne, ustne so se tresle.

Zelo smo bili lačni. Mračilo se je že, matere ni bilo. Pred dobro uro se je bila napotila, bogvedi kam. Vedeli smo: kadar pride, prinese kruha. Prav nič nismo dvomili. Kajti večerilo se je in zvečer je treba večerje.

Trd in strašen je otrok v svojem zaupanju. Zvečer je treba večerje. Neusmiljen je otrok v svoji veri. Mati, zvečer je treba večerje; pojdi in prinesi jo, iz zemlje jo izkoplji, iz oblakov jo utrgaj!

Ko je šla, je bila vsa majhna in sključena; globoka brazda je bila na njenem čelu.

»Kmalu se vrnem!« je rekla.

Mislili smo, da gre samo k peku, sto korakov daleč. Minuto tja, minuto nazaj: recimo, da bi tam še malo pokramljala, bi bilo pet, ali kvečjemu deset minut. Gledali smo na uro, ki je visela na steni kraj peči. Počasi se je pomikal dolgi kazalec; ali kakor se mu ni mudilo, je bil preromal že ves črni kolobar.

»Saj niso šli k peku!« je rekla Hanca.

»K štacunarju so šli!« je rekla Francka.

»Pa če jim ne dajo?« sem rekel jaz.

Pogledali so me, kakor da sem bil izpregovoril čisto nerazumljivo, nad vse čudno besedo.

»Da bi jim ne dali?« je obstrmela Hanca.

»Zvečer je treba večerje!« je rekla Francka.

Zunaj je še dremal večer, v izbi je bila noč.

Naše oči so bile mlade in bistre, vajene teme. Pogledali smo se iz lica v lice – vsi smo bili starejši nego eno uro poprej.

Nismo se bali belih žena, ne vedomca, ne torklje. Nekoč sva šla z najmlajšo sestro mimo kozolca, ki je stal na samem; da tam straši, so pravili. Pred kozolcem je stal trhel štor in se je čudno svetil – velik človek v goreči rjuhi. Držala sva se za roko, šla sva mimo in se nisva bala.

Ali vendar je bil strah v naših zgodaj postaranih, zgodaj izkušenih srcih. Nekaj silnega se je dvigalo v daljavi do neba, bližalo se je, zmerom višje in ogromnejše, črno in strašno; skoraj že je zastiralo vse obzorje. Videli smo življenje in smo se ga bali ...

Na jok nam je bilo, zaihtel pa nihče ni. Kadar so nas tuji koraki zmotili in je bilo spet vse tiho v izbi in zunaj, se je oglasil v nas obup, tisti zreli, poslednji obup, kakor ga pozna šele človek, ki ga je bilo obnemoglega življenje treščilo ob tla.

»Saj ne bo konca nikoli! Nikoli ne bo drugače! Mati ne pride, ne prinese kruha – umrimo!«

Velik je bil obup; ali vzbudilo se je v nas še nekaj vse temnejšega, strašnejšega. Ne jaz sam, nas vseh petero, kakor smo sedeli krog mize v temi, je občutilo nenadoma grenko, zlobno sovraštvo do matere.

»Pogledam na cesto!« sem rekel.

»Kaj bi gledal? Ne pride prej ... če še kdaj pride!« ...

Počasi in tiho so se odprle duri. Na pragu je stala mati.

Kakor ob belem dnevu smo razločili njen obraz. Ves bel in tenak je bil, oči pa so bile objokane in so gledale plaho; tako gleda grešnik na svoje trdosrčne sodnike.

Mati se nas je bala ...

»Ali ste dolgo čakali?« je rekla s tihim, prosečim glasom. »Nisem mogla prej ... niso dali ... «

K životu je tiščala hleb kruha; že od daleč smo videli, da je skorja lepo rumena ...

O mati, zdaj vem: tvoje telo smo uživali in tvojo kri smo pili! Zato si šla tako zgodaj od nas! Zato ni veselja v naših srcih, ne sreče v našem nehanju! ...

Mama pisatelja Ivana Cankarja se je žrtvovala za svoje otroke. Z velikim naporom jim je služila vsakdanji kruh. Vsak je torej poklican k darovanju. Že sedaj lahko Jezusa prosimo, da nam pomaga odkriti pot darovanja. Na to darovanje se pripravljamo v vsakdanjih stvareh ko: pomagamo staršem, prijateljem pri učenju, obiščemo bolnike, dajemo prednost drugim (izberemo igro, ki je všeč drugim). Pomislimo koliko dobrih del smo že storili v svojem življenju.

**1. Dinamika.**

Otroci napišejo na majhne liste dobra dela, ki so jih v življenju storili, ali tista, ki so jih sami prejeli, ko jim je nekdo drug storil nekaj dobrega. Liste nato zberejo na kup. Animator jim razloži igro, da morajo te listke prenesti na drugo stran sobe, brez da bi se jih animator dotaknil. Animator se lahko pomika le stoječ na črti, ki jo z vrvjo ali selotejpom naredimo po sredini sobe. Otroci ki so z dotikom animatorja ujeti, morajo svoj listek odnesti nazaj na kup in poskusiti z novim listkom. Ko uspe otrokom prenesti vse listke na drugo stran jih skupaj prilepijo na plakat, kjer je upodobljen vstali Kristus z razprostrtimi rokami. Naša dobra dela so zato njemu v čast in slavo.

Prisluhnejo odlomku iz Svetega Pisma (Jn 21. 13-19):

Jezus je pristopil, vzel kruh in jim ga ponudil; in prav tako ribo. To je bilo že tretjič, da se je Jezus razodel učencem, odkar je bil obujen od mrtvih. Ko so pojedli, je Jezus rekel Simonu Petru: »Simon, Janezov sin, ali me ljubiš bolj kakor tile?« Rekel mu je: »Da, Gospod, ti veš, da te imam rad.« Rekel mu je: »Hrani moja jagnjeta!« Spet, drugič, mu je rekel: »Simon, Janezov sin, ali me ljubiš?« Rekel mu je: »Da, Gospod, ti veš, da te imam rad.« Rekel mu je: »Pasi moje ovce!« Tretjič mu je rekel: »Simon, Janezov sin, ali me imaš rad?« Peter se je užalostil, ker mu je tretjič rekel: »Ali me imaš rad?« in mu je rekel: »Gospod, ti vse veš, ti veš, da te imam rad.« Jezus mu je rekel: »Hrani moje ovce! Resnično, resnično, povem ti: Ko si bil mlad, si se opasoval sam in si hodil, kamor si hotel; ko pa se postaraš, boš raztegnil roke in drug te bo opasal in odvedel, kamor nočeš.« To pa je rekel, da je označil, s kakšno smrtjo bo poveličal Boga. In ko je to rekel, mu je dejal: »Hôdi za menoj!«

V skupini **se pogovorimo**; Kdaj in kako izkazujemo ljubezen Bogu. (Ko delamo dobro bratom in sestram, gremo k sv. Maši, sv. Spovedi, molimo, opravljamo svoje dolžnosti doma in v šoli…).

**2. Dinamika**

Med spodaj navedenimi primeri poišči, kdo je po tvojem mnenju pravilno preživel nedeljo?

1. Zdravniku Streharju je nedelja najlepša, če gre ob lepem vremenu lahko na čim daljši izlet, da si npr. med vožnjo ogleda kakšno jezero ali kaj podobnega. Ne razume, zakaj otroci niso zadovoljni, če morajo ves dan presedeti v avtu.
2. Odličnjakinja Eva hodi k nedeljski maši ob sobotah. V nedeljo sede h knjigam in se pripravlja za šolo.
3. Koroščevi v nedeljo dolgo počivajo, nato prijetno skupaj zajtrkujejo. Pred kosilom gredo k maši. Popoldne se oče zabava z otroki, potem večji odidejo k prijateljem, starši si pa vzamejo čas zase.
4. Prijatelj Jože in Matjaž se dogovorita, da se v nedeljo dobita pri maši, potem pa odideta k Matjažu, saj imata oba isti hobi.
5. Novak ves teden presedi v uradu. Že v naprej se veseli, da bo v nedeljo delal na vrtu. Najraje gre k prvi maši, da ga ne zmotijo gostje. Potem se loti dela, ki ni lahko. Vendar je zanj kakor nalašč, ker ga telesno utrdi.

* V skupini si povejte, kako vsak od vas preživi nedeljo?

**3. Dinamika**

Otroci naj odigrajo prizor dobrega načina praznovanja nedelje in slabega načina praznovanja nedelje. Sami naj se spomnijo, kaj bi lahko uprizorili.